text:
Naskah Drama kenging Nazaruddin Azhar
1
Di buruan imah Sutawangsa. Eta imah nu tembong aya lotengan teh mangrupa wangunan heubeul nu tembokna geus karadak jeung sawareh lukutan. Hareupeun imah Sutawangsa aya tihang bandera. Di eta tempat (nu perenahna di sisi kota) aya dua imah. Sarua imah heubeul, ngan nu hiji deui mah taya lotengan. Ieu imah dicicingan ku wanoja nu ngaranna Saonah.
Peuting.
Sukon, Barun, Dikun, Narto jeung Rukim keur baris. Komandan Barun keur ngatur barisan nu kacow terus. Sukon protes.
Sukon : (Nyarita ka baturna) Ieu teh ngan baris jeung baris wae… Memangna urang teh rek jaradi tentara?
Barun : Sukon!
Sukon : (rengkuh) Abdi, Bos…
Barun : Sukon!!
Sukon : Muhun abdi Sukon mah…
Rukim : (Nyiku Sukon) Salah maneh mah ngajawabna. SIAP kituh… Sing tegas!
Sukon : Oooh.. kitu kahayangna teh. Sok Bos balikan deui…
Barun : (Ambek) Sukooooon….
Sukon : Siaaaaaaaap…
Rukim : (Nyiku deui) Panjang teuing, jurig!
Barun : Sukon!!
Sukon : Yap!!
Barun : Mun sayah keur nyarita teu meunang aya nu nyarita salian ti sayah. Sayah kasinggung. Jadi saha nu kasinggung teh?
Sarerea : Sayaaah….
Barun : (Unggut-unggutan) Betul! Aeh… (sadar kana kasalahanana) Nya aing atuh… Aing nu kudu tersinggung teh!
Sarerea : Siap laksanakan!
Barun : Naon nu kudu dilaksanakeun teh?
Dikun : Untuk membuat Bos tersinggung…
Barun : Bagus! (sadar deui wae yen manehna salah) Aeh… lain aing kudu tersinggung (napsu sorangan) Jadi kudu kumaha atuh ieu teh?
Somad : Janten kieu panginten, Bung Barun teh hoyong tersinggung?
Barun : Haduh! Asa beuki lieur ieu teh… Jangar!
Sarerea : Siap! Laksanakan!
Barun : Naon deui?
Sarerea : (silih sigeung) Naon deui atuh nya euy?
Dikun : Jeung asa kakara baris loba pisan parentah, meni kudu jangar sagala, nya?
Somad : Heueuh. Padahal mah cukup we ku tersinggung wungkul, ulah der menta ditambahan hayang jangar!
Barun : Coba etah. Rek kumaha urang bisa ningkatkeun propesionalisme gawe mun teu ngalatih disiplin. Disiplin itu tangga untuk mencapai kontinyuitas dan kualitas. Jikalau, nya, ieu mah jikalau, seandainyah atuh, kita tidak meningkatkan disiplin, jadilah kita pekerja kelas kambing. Tidak intelek. Jadi yang penting apa?
Nu keur baris ngajawab ku sora nu kompak, tarik, tapi beda nu diucapkeunana:
Dikun : Propesionalismeu!
Rukim : Disiplin!
Somad : Kambing!
Narto : (Telat) Apa tadi? Ya… kambing!
Barun : (Nepak sirah. Jengkel. Mariksa barisan) Nanaonan ieu teh… Yang penting itu adalah propesionalisme!
Dikun : (Seuri ka baturna) Nya ceuk urang ge…
Barun : Kita jangan merasa rendah diri hanya karena kita pencopet. Kita harus bangga bahwa kita copet yang punya naluri kemiliteran. Copet juga harus seperti militer. Disiplin. Gede wawanen. Rancingeus. Iceus. Militer is…?
Sarerea : The Best!
Barun : Pencopet is?
Sarerea : The Best oge!
Barun : Nah. Kita jangan minder, dong. Tunjukkan bahwa kita pun bagian dari kehidupan berwarga
bernegara. Copet adalah bagian sah dari bangsa Indonesia. Jadi hayu urang tingkatkeun disiplin dina sagala hal. Copet hanya akan bekerja karena disiplin dan propesionalisme yang ajeg. Paham?
Sarerea : Pahaaam…
Barun : Coba Rukim ka hareup.
Rukim : (Maju) Siap.
Barun : Coba praktekkeun jurus Kopasus, bantuan ku maneh, Kun!
Dikun : (Maju) Siap!
Barun : Kita akan mempraktekkan jurus Kopasus. Coba Sukon, naon ari hartina jurus Kopasus?
Sukon : (Ti tempat baris) Kodok, Paut, Sina Ulah Soraan!
Barun : Bagus. Jadi kade, posisi curuk jeung jariji sing tartib. Cik sok Rukim…
Dikun lajag-lejeg nyeta-nyeta nu keur leumpang. Rukim nyopet dompet Dikun. Rapih pisan nepika Dikun teu ngarasaeun.Sarerea keprok. Aya nu suit sagala. Nyolongkrong ngajak sasalaman ka Rukim nu geus sukses praktek jurus Kopasus.
Barun : Bagus. Ayeuna Narto jeung Somad kahareup!
Nu cikeneh dicalukan maraju. Narto nu make jeket kulit (nu geus dadas tea) tapi oge make blangkon tembong rengkuh pisan. Manehna satekah polah angkep, tapi hese da huntuna tonggar kacida. Ari Somad legeg pisan gayana teh..
Barun : Sikap sempurna!
Narto+Somad: Siap grak!
Barun : Maraneh geus arapal jurus Politikus?
Narto : Enggih.. eh, siap laksanakan…
Barun : Naon hartina jurus Politikus teh Somad?
Somad : Pokona mun Sulit Turih Ku Silet!
Barun : Bagus. Coba, sok!
Somad ngusiwel nyokot silet tina pesakna. Narto api-api leumpang, Somad nyedekkeun, terus sakilat nyilet pesak calana Narto. Dompetna beunang. Tapi Narto muringis, bari nyabak bujurna.
Narto : Semprul! Sontoloyo! Diamput! Biadap!
Barun : Ku naon?
Narto : Siletnya tajem sekale, bujurku kena… dikit!
Barun : Nu matak, Somad, maneh kudu serius latihan. Mun korban tepi ka raheut lain maneh wungkul nu bakal cilaka teh, tapi oge sakabeh nu aya di ieu orhanisasi. Paham? Pus-ap!
Somad : Siap. Laksanakan
Somad pus-ap diitung ku sarerea.
Barun : Bagus! (Ka sararea) Sayah percaya kalian adalah kader-kader yang potensial. Kalian adalah penerus kejayaan kami sebagai senior. Sebagai pencopet reformis kalian harus menunjukkan kesungguhan. Ulah camengke. Komo deui urang bakal nyanghareupan pasar bebas, di mana peluang kita untuk maju akan mendapat banyak saingan. Sabab bisa wae pencopet-pencopet propesional luar nagri bakal beroprasi juga di negara urang. Kita harus bangkit menuju propesionalisme kerja. Saya percaya bahwa tanpa pinjaman dana dari IMF, tanpa harus dikucuri dana bantuan presiden, atau dari dana subsidi BBM, pencopet adalah kaum yang potensial. Paham?
Sarerea : Siap!
Barun : Jadi kita adalah kaum yang poten…?
Sarerea : Siaaaaal!!
Barun : Bagus. Minggu hareup urang bakal diajar jurus anyar, nyaeta jurus Begadang Dua. Hartina Berani… Gagah… Menghadang Dunia dan Amerika. Ini sesuai dengan spirit globalisasi. Amerika harus bisa kita kalahkan. Nah, sekarang, kita nyanyikan lagu Mars Copet Reformis.
Sarerea ngalagu:
‘Mars Copet Reformis’
Kita adalah generasi berbakat
Bakat ku butuh, bakatku susah
Susah senang kudu dapat rupiah
Tanpa rupiah hidup lebih susah
Jujur dong kita memang pencopet
Bukan pencopet yang ngaku pejabat
Yang kami copet bukan orang sembarangan
Yang terlihat melarat kami lewatkan
Sehari paling kami dapat lima dompet
Isinya kadang-kadang bon tagihan
Beda dengan mereka yang punya jabatan
Mencopet banyak sampai milyaran
Mencopet banyak sampai…. Trilyunaaaaannn…
Rengse ngalagu, sarerea nenjo Sutawangsa (saterusna urang sebut wae Suta) datang. Pakeanana perlente, malah make jas sagala najan lebah sikuna ditambal. Suta jiga nu keur gering ripuh ngan neger-neger maneh. Datang dikawal ku Mamo nu saged bari mamawa map. Sarerea ngahormat. Suta ngagupaykeun leungeunna, jegoh batuk. Sarerea jempling. Suta jiga nu rek nyarita tapi teu tulus, kalah ka sup ka imahna. Sarerea tingrareret pada baturna. Barun gancang nyiapkeun pasukan, terus sina bubar jalan. Barun nuturkeun Suta.
Somad : Jiga nu keur teu damang si Bos teh nya euy?
Dikun : Enya, atuda sakituna mah uyuhan. Tiasa keneh jalan-jalan. Waruga sakitu rengkungna katambih panyawat teu damang-damang…
Rukim : Memangna kunaon si Bos teh?
Dikun : Heueuh atuda… (bangun ngarasa ngahelas ku nasib Suta)
Somad : Heueuh atuda teh ku naon?
Rukim : Tara pararuguh ente mah…
Dikun : Dasar tara merhatikeun sarilaing mah… Kaleleban si Bos teh, geus aya kana tilu bulanna. Gering nangtung ngalanglayung…
Nu Sejen : Ari kitu?
Dikun : Enya kitu.
Narto : (Ti tadi ngahuleng jiga nu bingung) Geuring nangtung ngelanglayung itu apaan toh?
Somad : Gering nangtung ngalanglayung… Jadi, mun dina bahasa Indonesia mah, yah kalau dalam bahasa Indonesianyah, euh.. sakit berdiri berlembayung…
Rukim : Gandeng atuh. Cik sing bener Kun nerangkeun teh.. Kaleleban teh ku saha?
Dikun : Teuing puguh ge. Teuing saha nu geus membuat si Bos bermuram durjana kitu teh…
Somad : Bermuram durja kituh! Sing bener make bahasa Indonesia teh…
Rukim : Moal kitu kaleleban ku Ceu Momoh mah?
Sukon : Teu asup akal. Moal enya si Bos kaleleban ku pantar Ceu Momoh. Ceu Momoh tukang kueh balok?
Rukim : Lain Ceu Momoh eta. Ieu mah Ceu Momoh nu dikawin ku Pa Ajat, Pa Ajat soang
pangsiunan tibum tea. Ceu Momoh demplon!
Sukon : Oooh..enya. Tapi mustahil ceuk uing mah. Keur naon make kudu kaleleban ku Ceu Momoh? Si Sintal malah leuwih geulis ceuk uing mah, leuwih aduhey…
Nu Sejen : Si Sintal?
Sukon : Enya si Kesih nu sok mangkal di alun-alun atuh… Balad si Onah…
Narto : (Ka Somad) Demplon itu apaan sih?
Somad : Wah itu susah untuk dijabarkan, pokonyah… (nyieun bentuk awak awewe ku gerak leungeunna) Ngerti nggak?
Narto : (Ngahuleng. Nurutan gerak leungeun Somad. Unggut-uinggutan tapi tetep jiga nu bingung)
Sukon : (Sinis) Pedah we si Bos sok maling-maling melong si Kesih. Pasti ceuk uing mah. kaleleban ku si Sintal lah, ku si Kesih!
Sarerea jempe, malah parindah ka nu rada poek basa ti imah nu sejen kaciri aya nu kaluar. Pa Gugup kaluar diiringkeun ku Saonah nu katembong anyar dangdan. Rukim katembong teu ngeunah cicing.
Saonah : Bapa meni edas, ih. Susah dilupakan!
Pa Gugup : Ineu sayaaang… Tak usah hawatir, bapa pasti bakal masihan deui nu leuwih edas! Edas suredas! Tapi nanti, isukan lah, ayeuna bapa istirohat heula, bisi besok nundutan di kantor… Hehehe…
Saonah : Kade tong hilap…
Pa Gugup : Naon tea Ineu?
Saonah : Jamu! Ramuan! Ngarah langkung nyessss…
Pa Gugup : O, hoho.. Pasti, pasti. Teu kedah salempang. Ramuan selalu siap sedia dalam pesak. Ineu oge doakeun bapa biar sukses jadi anggota dewan, yah? Nanti kan Ineu juga yang kacepretan itu nyah…
Saonah : Kacepretan naonna?
Pa Gugup : Ya rijkinya dong. Rijkinyah dan…kakeclakan …rijkinyah… Piraku bapa hilap kumaha
ngeborrrrrna Ineu… Hoyong naon? Rumah? Apartemen? Angkot? HP?
Saonah : Ah, biasana ge politikus mah sok bohong, janji gombal..bal…bal…bal!
Pa Gugup : Is, no..no..no.. Saha heula atuh polpol.. politikusna? Partai mana dulu? Memang sekarang banyak partai teu puguh, tapi partai bapa tong disakompetdaunkeun dong. Bapa orang idealis dalam memperjuangkan rakyat, wong cilik. Kamu kan rakyat juga, ya akan saya perjuangkan sampai titik keringat penghabisan…
Saonah : Naha geuning teu titik darah penghabisan?
Pa Gugup : Bapa takut sama penyakit anemia. Ya sudah, besok, ibak sing beresih, Salirana dikosok boh nu neuhneurna kantenan anu legokna, dan jangan lupa kamu juga.. ra-mu-an! Sari rapet, galian singset, galian kabel, semua ramuan!(kisbay terus malik rek mulang, tapi tuurna ngarampeol) Aduh… (Saonah gancang nyekelan leungeun Pa Gugup, Pa Gugup gancang nangtung) Atuda Ineu sih, nge..nge..ngebor teh meni taya rasrasan, bapa tepi ka leuleuss, bikin seluruhnya terkurass… (nyiwit gado Saonah) Aku gemeeees deh…
Sampai jumpa, Ineu.. Ci-luk-ba! Mmmmmmuuuuaah… (seuri sorangan terus indit rarampeolan).
Saonah males gupay Pa Gugup nu indit. Pa Gugup ngaliwat ka hareupeun Sukon saparakanca, leumpangna ngadadak gagah bari api-api teu ningali ka nu keur ngarintip.
Keur kitu asup Kesih, Silpi jeung Nori awewe sapantaran Saonah. Kabehanana balad Saonah.
Kesih : Seger ari boga tamu kelas eksekutip mah…
Saonah : Kelas eksekutip soteh tagogna, tanagana mah kelas ekonomi…
Sarerea sareuri. Sukon sabatur-batur nyalampeurkeun.
Somad : Halo bidadari-bidadariku… Belum pada berangkat nih?
Kesih : Peuting ieu mah pere. Onah ge kuduna mah ulah narima tamu peuting ieu teh…
Silpi : Enya, teu adil Ineu mah…
Somad : Ineu?
Saonah : Panggilan si babeh ka Onah, Ineu. Cenah Onah mah kesanna teh tidak repormis, berbau status kuo, orde baru. Nya Onah ge atuh hayang dipanggil repormis, jadi sadrah we disebut Ineu ge…
Somad : Ooh.. hehe..Innn-neu (noel gado Onah)
Saonah : Ey! Cicing siah. Memangna salah ngaran Onah berubah?
Rukim tembong molotot ka Somad. Somad dedeheman.
Silpi : Enya lah, bagusan Ineu. Ngan tetep Onah salah. Cenah peuting ieu mah urang teu meunang narima tamu… Ari Onah geuning tadi….
Saonah : (Nempas) Pan acan jam dalapan! Barina ge atuda karunya pajarkeun teh geus teu kiat tos karaos ti keur di kantor keneh…
Rukim : (Sinis) Karunya atawa… karunya?
Saonah : Kumaha didieu we.
Nori : Jam sabaraha kitu datangna?
Saonah : Tadi bada asar. (Ngadelek ka Rukim) Atuda kitu geuning lalaki mah nya, teu beurang teu peuting sok ngagaranggam…
Sukon : Teu kabeh lalaki, Neu. Kang Sukon we contona, tartib jeung saperluna. Malem jumaah manggih.. pleng eta teh, manggih-manggih deui malem saptu…
Sarerea seuri. Iwal Rukim. Narto jiga nu bingung.
Narto : Mad, menggeranggam itu apa sih?
Somad : Ngagaranggam kituh, itu artinyah kalau dalam bahasa Indonesia…
Rukim : Gandeng Somad! Kawas nu heueuh becus basa Indonesia.. (ka Nori, sorana rada beda, nyilidik) Kela, naha peuting ieu make ulah narima tamu?
Nori : Urang sarerea rek rapat penting!
Lalaki : Rapat?
Dikun : Rapet meureun..
Nori : Serius ieu mah, rapat.
Silpi : Rapat penting. Spesial!
Saonah : Urusan urang, di dinya mah teu kudu apal!
Kesih : Temana ge istimewa: “Dengan menyongsong otonomi daerah, kita tingkatkan makna seksualitas dalam pembangunan!”
Narto : Wah, ini hebat. Ini artinya sampeyan ikut berperan penting dalam ngotda! Kami juga tengah meningkatken disiplin dengan baris berbaris!
Somad : Betul! Terpisahnya Kota dengan Kabupaten dan diberlakukannya otda pada saat ini, yang mana telah membuka mata kita akan perlunya mempertahankan dan mengejawantahkan daripada nilai-nilai struktur politik ekonomi pencopet. Meskipun dan tetapi…
Rukim : Aing lieur Somad! Cik, Nah, terangkeun naon maksudna Onah saparakanca make kudu rapat sagala?
Saonah : Nya keur ningkatkeun mutu atuh. Kiat-kiat. Sangkan konsumen beuki nambahan, beuki ningkat panghasilan. Contona Onah. Salila ieu Onah teu sambarangan narima tamu. Contona tadi, politikus…
Rukim : (seuri sinis) Politikus…
Silpi : Mayarna gede teu?
Saonah : Nya cukup we keur konsumsi rapat mah. Pangna Onah narima order peuting ieu ge jang naon atuh? Untuk kepentingan rapat. Yu, ah. Barina ge geus peuting.
Rukim : Di mana tempatna?
Nori : Di hotel, dong. Masa rapat penting di tempat jiga kieu…
Narto : Kayak penjabat yah, rapatnya di hutel…
Kesih : Apa bedanya pejabat dengan kita? Ya nggak?
Onah saparakanca ngalagu:
Urang ulah cicingeun
Kudu ningkatkeun kwalitas
Sangkan geol beuki bedas
Biar gitek makin mantep
Geol.. geol-geol-geol. Aw!
Gitek..gitek-gitek-gitek. Yes!
Somad saparakanca keprok. Rukim ngalieus.
Saonah : Hayu ah, bisi perwakilan ti kabupaten geus karumpul…
Sukon : Perwakilan kabupaten? Wah, rapat besar atuh, nya…
Nori : Nya enya atuh, perwakilan kota jeung kabupaten ayeuna kumpul kabeh…
Saonah : Enya hayu…
Saonah saparakanca kaluar ti panggung.
Somad : Hebat. Batur mah rapat ningkatkeun propesionalisme teh.. Jaba di hotel… Jeung eta neng Nori, emh, geulis, salira teh asa beuki donto!
Narto : Wah baru lagi nih, donto itu apaan sih?
Somad : Donto itu…
Rukim : (Ngacungkeun peureupna ka Somad) Sok, ngacapruk deui. Ayeuna mah mending gawe. Teu kudu rapat-rapat urang mah. Disiplin gawe nu kudu ditingkatkeun mah, percumah rea rapat ge ari teu dibarengan ku disiplin mah.
Nu Sejen : Oceh coy! Kita kerja lagi!
Sarerea baris heula. Rencang kanan rencang kiri. Bubar jalan. Kalaluar ti panggung.
2
Barun kaluar ti imah nuyun Suta nu kacirina bangun beuki ripuh wae. Mamo satia nuturkeun bari mamawa map. Suta mere kodeu sangkan nu duaan diuk dina bangku hareupeun imahna. Suta sorangan diuk dina korsi husus tempat manehna niis. Nyaritana sakapeung diselang ku batuk.
Suta : Barun, kumaha barudak?
Barun : Sadayana sarehat, Bos. Usaha kaetang lancar deuih. Mung sababaraha waktos kapengker rada kaganggu da eta seueur demontrasi di jalan.
Suta : Demontrasi, nyah?
Barun : Leres, Bos. Ngademo kenaikan BBM, ngademo nu korupsi sareng sajabina.
Suta : Mun bisa mah barudak ge sina milu demontrasi. Eta ge sarua kawajiban urang, sangkan nu karorupsi, nu ngatur pamarentahan teu sangeunahna teuing.
Barun : Barudak kedah ngiring demo, Bos?
Suta : Heueuh, mantuan mahasiswa. Kudu didarukung mahasiswa teh, sangkan revolusi jalan terus (batuk)..
Mamo : Revolusi? Reformasi panginten Bos…
Suta : Tah heueuh eta. Tapi omat… (batuk)
Barun : Kumaha Bos?
Suta : Barudak ulah pirajeunan nyopet mahasiswa…
Barun : Yaktos, karunya atuda moal enya nuju demontrasi melaan rahayat der dicopet…
Suta : Ah pangpangna mah percomah nyopet mahasiswa mah, da duitna ge moal sabaraha.
Barun : Leres, Bos. Paling ge dina dompetna teh potret kabogoh wungkul… Hehehe…aeh!
(nungkup sungut, ngarasa kalepasan nyarita).
Suta : Geus, ayeuna mah bari nalingakeun barudak, teangan ingpormasi…
Mamo : (Menerkeun) Informasi, Bos.
Suta : Tah heueuh eta, ingpormasi. Teangan ingpormasi ngeunaan… enya ngarti meureun maneh ge… (jegoh batuk)… Pulisi tea, lah…
Barun : Siap, Bos. Bade dipilari di mana dumukna. Insya Alloh tangtos kapendak ku abdi, Bos. sing percanten kana naluri detektip nu aya dina diri abdi… Insya Alloh, Bos.
Suta : Jeung deui kade asmunistrasi…
Mamo : Administrasi, Bos.
Suta : Tah heueuh eta, admunistrasi setoran ti barudak sing tartib…
Barun : Pembukuan selalu beres, Bos. Perkawis pulisi tea insya Alloh kapendak. Pokona Bos sing yakin kana naluri detektip dan naluri kemiliteran nu aya dina diri abdi…
Suta : Enya, jig geura indit… (ngodok pesak) Yeuh keur ongkosna…
Barun : Ah, sawios, Bos. Sawios, teu kedah…
Suta : Tarima! Keur ongkos taksi…
Barun : (Asa-asa) Sawios… teu kedah…
Suta : Iiih… yeuh…(bari angger ngasongkeun duit)
Barun : Sawi… (rek nyokot duit tapi….)
Suta : Nya teu nanaon ari teu butuh mah (ngasupkeun deui duit kana pesak). Kagok geus nyolongkrong, Barun bari satengah handeueul nyium leungeun Suta. Terus Barun kaluar.
Suta : Asa geus peuting pisan, Mo…
Mamo : Leres, Bos. Mamo ge ngaraos yen wengi teh asa tos peuting…
Suta : Jam sabaraha, Mo?
Mamo : Numutkeun arloji Mamo mah nembe tabuh salapan, Bos… Piraku arloji Mamo ngabohong nya Bos?
Suta : Jam salapan… Teu asa jam salapan. Jam salapan teh keur kuring mah ukur na itungan, na hate mah geus ngagayuh subuh, tapi bangun moal rek aya fajar. Boa peuting bakal saendeng-endeng peuting…
Mamo : Tos waktosna Bos istirohat..
Suta : Tah heueuh eta. Istirahat. Musik. Simpe atawa puisi.
Mamo : Sadayana sayogi, Bos.
Suta : Puisi, Mamo, puisi. Bacakeun ku lelembutan pangihlasna…
Mamo : Mamo kedah maca puisi, Bos? Ayeuna Mamo bade maca puisi kanggo Bos.
Mamo muka map nu ti tadi dikekelek. Suta ngalageday nenjo bentang baranang. Mamo maca puisi anteb pisan:
Puisi Ti Parapatan
Anjeun teh papatong nu eunteup sakedapan
dina hate nu mangpung ku katiga sarintakan
Di mana ari anjeun? Basa hujan ngagalantangkeun sungkawana, basa kilat tingbarasat maragatkeun
kasedihna na sesebitan langit panghujungna…
Duh, jungjunan
Taya sungkawa nu leuwih rosa tibatan cinta nu can kasungsi muarana. Sedeng dina huluwotan pikir, katineung terus ngagulidag ngamalirkeun katuna jiwa…
Suta : (mere kode: Menta saputangan…)
Mamo : (Mikeun saputangan tina sakuna)
Suta : (Bari nyusutan cipanon) Teruskeun, Mo…
Mamo : (neruskeun maca puisina):
Di mana ari anjeun basa lalakon ngembat
Di jagat nu mantengkeun urat-urat katresna?
Kuring lir sandekala nu taya jirimna
Tapi bisa ngarasakeun kumaha ngantengna hirup. Tina dongeng saban dongeng……
Suta : Cukup, Mo. Kalimah saterusna geus napel na uteuk kuring. Saban detik diejah jeung
dilenyepan ku hate nu motah ku sakur implengan peteng…. duh… Panutan, teu
sangka cikahuripan baris mulang deui ka
sungapanana, teu kungsi ngamuara dina
gumeterna tresna salira. Jungjunan, bentang
sajatining bentang nu kumelip dina ati. Bulan
sajatining bulan nu moncorong di
satukangeun halimun diri. Di pepenclut pasir
mana urang bisa silih gorowokkeun
kaheman. Di lengkob mana urang bisa silih
simbeuhkeun kakangen. Jungjunan, Sukma
kuring kumalayang lebah dungus waktu nu
heubeul karerab impian. Jangjang kuring
parotong lebah nahan tunggara nu ditibankeun
reret anjeun…
Ayeuna mah tibalik, Mamo nu nyusutan cipanon. Suta ngarenghap jero. Jegoh batuk. Manehna peureum bangun nu keur ngararasakeun nikmatna kaguligah.
Mamo : Puisi nu kalintang endahna Bos…
Suta : Taya nu leuwih endah batan puisi…
Mamo : Geuning Bos tiasaan nyerat puisi?
Suta : Duka teuing atuh, Mo. Dadaksakala jadi resep nulis puisi kuring teh, Mo.
Mamo : Eta pedah nuju kasmaran, panginten Bos.
Suta : Tah heueuh eta. Tiap peuting teh teu bisa sare, ngan terus we ngotret nyieunan puisi. Enya, Mo. Keur kieu mah poho kana kalakuan katukang-tukang teh nu… lah…
Mamo : Tangtos, Bos. Da saha nu bireuk atuh ka Bos mah, estuning jalmi nu dipikagigis ku sadaya preman di ieu kota… Kantos larsup ka panjara janten narapidana, kantos nyanyi (Mamo ngalagu: ) Dalam tembok derita, aku menebus dosa, dalam tembok derita menjadi narapidana….(Nyarita biasa deui) Malih
kapan kaamanan ge taluk ka Bos mah… Ari ayeuna Mamo heran sakaligus reueus, Bos tiasa nyerat puisi sakitu saena. Cobi kintunkeun ka koran, tangtos dimuat, Bos…
Suta : Kapikir eta ge, ngan cenah honorna leutik…
Mamo : Tapi Bos, upami ieu puisi dikintunkeun ka koran, engke dimuat, teras dibaca ku Pulisi eta, piraku anjeunna teu ngadadak langlayeuseun, Bos..
Suta : Dimuat, terus dibaca ku… ku saha?
Mamo : Muhun ku Ibu Pulisi eta.
Suta : (Ngahuleng) Mo….
Mamo : Mamo masih keneh di dieu, Bos.
Suta : Isukan kirimkeun kabeh puisi kuring ka koran, Mo. Kirimkeun kabeh ka majalah. Sangkan manehna maca kumaha gerentes hate kuring… Duh, panutan ati… Bentang sajatining bentang… Aya kana duaratusna puisi kuring, kirimkeun kabeh! Mmh, bulan sajatining bulan… (Ngareret ka Mamo, mere kode)
Mamo : (Ngasongkeun keretas koran sacewir nu geus lecek tina map)
Suta : (Neges-neges gambar dina koran, song deui ka Mamo)
Mamo : (Surti, terus macakeun berita na eta koran) Seorang lelaki korban tabrak lari ditolong oleh seorang polwan… Kejadiannya sore hari di perempatan jalan Kenangan.
Suta : Tah heueuh eta. Maneh ge apal Mo, korban tabrak lari teh kuring. Untung awak ukur barared najan kabantingkeun kana trotoar. Tapi Mo, duh, ibu polwan nu kacida solehna eta, nu nulungan kuring bet teruuuuuus.. kabayangkeun wae. Manehna imut, nanya,’naon nu karaos?’, kuring gideug da sakabeh kanyeri ilang sirna ku sorot socana… Bentang sajatining bentang… Bulan sajatining bulan…
Mamo : Naha waktos harita, Bos teu naros saha namina?
Suta : Saliwat kuring maca merek dina dadana; Nani Suminar Arimbi Kusumaningdewi Putri…
Mamo : Wah, panjang pisan namina Bos, moal teu ngajepat panjang nya dina pinareup…eh, dina seragamna…
Suta : Ditambahan ku kuring, Mo. Ngaran dina dadana mah ukur Nani S.
Mamo : Oh, upami kitu mah kirang panjang atuh Bos… hehe…
Suta : Teuteupna, Mo. Duh, teuteup bentang sajatining bentang…
Mamo : Bulan sajatining bulan alaeun…
Suta : Naon maksudna?
Mamo : Muhun alaeun Bos, ngarah kapimilik salamina…
Suta : Tah heueuh eta nu keur dipikiran teh… Kumaha carana sangkan manehna jadi milik kuring. Sahenteuna meureun Mo, manehna teh pulisi, ari kuring…
Mamo : Klop pisan puguh, Bos, pulisi ngengingkeun copet… aeh.. punten, maksad teh, pulisi ngengingkeun Bos… cop…
Suta : Geus! Geus! Kuring memang copet, Mo. Purnawirawan copet. Sedeng manehna pulisi. Naha salah mun kuring bogoh ka manehna? Cinta teh (batuk) hiji kakuatan nu bisa nembus langit katujuh… Cinta teh (batuk) hiji kasadaran nu bisa meruhkeun bangbaluh… Cinta teh.. Cinta teh… (ngahuleng) Mo, kuring kudu nulis deui puisi, nu cikeneh kudu gancang dituliskeun… kudu gancang dikotretkeun…
Mamo : Sae di lebet wae, Bos… tos wengi we deuih kirang sae kanggo batuk…
Duanana arasup ka imah. Lampu pareum.
3
Isuk-isuk. Onah saparakanca kalaluar ti imahna. Silpi tembong mawa tip. Maranehna siap-siap rek senam. Lagu dangdut ngagembrung. Onah mingpin senam. Kaciri pisan yen Onah teh memang pangbisana gerakan senam. Manehna mere conto gerakan anyar senam seks ka Silpi, Kesih, jeung Nori. Dikun, Somad, Rukim, Sukon jeung Narto nu kahudangkeun ku sora musik, kaluar ti imah Suta. Manehna mimitina mah ukur melongkeun nu keur sarenam bari lulungu, lila-lila milu ngagabung jeung Onah cs. Nu sarenam beuki motah. Malah sakapeung mah kaciri yen Dikun Cs teh ngahareureuyan awewe-awewe eta nu ditalaksirna. Iwal Narto nu daria pisan senamna teh, malah gerakanana ge katembong kaleuleuwihi.
Dina panto imah Suta, tembong Mamo keur narima parentah ti Suta. Mamo indit bari mawa map. Suta melongkeun nu keur senam, tapi beungeutna angger alum, sup deui ka imah.
Barun datang, make kacapanon hideung, make iteuk jeung mawa samak, katembongna lungse pisan. Manehna teh karek balik sanggeus tadi peuting narima parentah tea ti Suta. Barun ngareret ka nu keur senam, tapi nu sejen teu warawuheun. Manehna ngalaan kacamata hideungna. Somad seuri nyikikik bari nyiku Narto. Barun mureleng. Ret ka Silpi, ngajak seuri, tapi basa diajak senam ku Silpi, manehna nolak. Sup ka imah Suta.
Senam rengse. Keur kitu kadenge sora nu ngagorowok ti loteng imah Suta.
Suta : Pulisiiiiiii……. Pulisiiiiiiiiiii……
Sarerea nu cikeneh senam ngararenjag, terus pahibut rek nyarumput.
Suta : Tega pisaan… Tega pisan, duh…
Nu rek nyarumput kalah tingrareret.
Sukon : (Ngilikan ka luareun panggung) Euweuh, euweuh pulisi…
Dikun : Salah harti… Eta mah si Bos…
Narto : Si Bos?
Saonah : Kang Suta?
Silpi : Ih bikin kaget kita ajah…
Kesih : (Centil) Enya sugan teh aya pulisi rek newak abdi…
Rukim : Aya naon nya euy?
Somad : Boa-boa si Bos teh kaganggu emutanana, terus hayang ditewak pulisi…
Dikun : Gandeng, Somad! Kitu-kitu ge eta teh Bos urang!
Narto : Yang tadi itu suara si Bos?
Dikun : Heueuh. Cicing… (melongkeun ka loteng. Nu sejen ge nurutan melong ka loteng imah Suta) Aya naon, nya? Boa-boa kateterasan teu damangna…
Di loteng katembong Suta keur nyuuh kana tembok, tukangeunana Barun ngeluk tungkul bangun nu ngangres ku kaayaan Suta.
Barun : Tos kitu kajantenanana, Bos. Sing janglar emutan. Sing hawatos kana waruga…
Suta : Teu bisa! Kuring teu hayang narima kanyataan jiga kieu… Tega!
Barun : Sing sabar…. Sing tawekal, pasrahkeun sadayana ka Gusti…
Suta : Naniiii…. Tega, tega, tega!
Barun : Muhun Nani jenenganana teh. Nani Sumitro.
Suta : (Malik ka Barun) Boa salah maneh teh, Barun. Boa lain Nani nu eta…
Barun : Leres. Pulisi nu namina Nani mah aranglangka Bos, di kota ieu ge mung aya hiji… Muuuung aya hiji-hijina.
Sukon : Pulisi? Rek nanahaon si Bos neangan pulisi nya euy?
Somad : Moal salah ceuk urang ge, pasti si Boss teh…
Dikun : Ssstt…
Suta : Oooh, Nani….
Barun : Anjeunna memang tos nikah, Bos.
Suta : Bentang sajatining bentang…
Barun : Salakina teh politikus, Bos.. Anggota Partai Datang Bulan…
Suta : Bulan sajatining bulan….
Barun : Leres Bos, sing percanten kana naluri detektip sareng naluri kemiliteran abdi, Bos… Sawewengi abdi maturan nu jaga di kantor pulisi, nyamar jadi tukang pijet. Atuh kapaksa abdi mamake iteuk sareng kacapanon hideung.
Sukon : Paingan tadi asa beda kostimna, nya euy?
Somad : (Seuri) Komandan urang jadi tukang pijet…
Silpi : Gandeng atuh, meni ngahina ka si A Barun teh…
Dikun : Ssssst!!
Barun : Sawewengi abdi mijetan pulisi, bari api-api naroskeun polwan nu namina Nani, ku abdi disebatkeun yen abdi kenal teh wireh sering ditulungan mun meuntas jalan ku anjeunna. Aya pulisi nu nerangkeun yen ibu Nani mah tugasna siang, anjeunna tos dua taun nikah ka politikus tea… Kitu Bos…
Suta : (Angger kadenge sedih) Maneh tong ngabohong, Run..
Barun : Bilih teu percanten abdi gaduh buktos yen sawewengi abdi jadi intel di kantor pulisi nyamar jadi tukang pijet… (ngusiwel nyokot dompet tilu tina pesakna) Ieu mangga pilari…
Suta : Naon?
Barun : Heheh…punten… sok sanaos abdi nuju nyamar, tapi naluri asli mah teu tiasa disieuhkeun… Ieu dompet pulisi nu sawewengi dipijet ku abdi… Tilu! (Ngasongkeun dompet ka Suta)
Suta : Ku maneh dicopet?
Barun : Sanes.. Ieu mah dibantun soteh kanggo buktos ka Bos, yen abdi teu ngabohong, mangga
geura buka, sadayana ge dompet pulisi, asli…
Suta : Aing teu hayang nu kitu! Aing hayang panggih jeung si Nani… Ooooh Naniii… Bentang sajatining bentang…
Barun : Kedah kumaha deui abdi atuh Bos?
Suta : Aing hayang tepung jeung manehna nu salawasna kapicangcam… Beurang peuting…Oooh Nani…
Barun : Bos…
Suta : Naon?
Barun : Ieu dompet kumaha?
Suta : Tunda di jero na meja… Oooh Naniii… Tega pisan salira teh… (ceurik ngagukguk, bari ngaleos ka jero)
Barun nuturkeun.
Sukon : Kaharti ayeuna mah. Kaharti.
Narto : Apaan?
Sukon : Kieu yeuh… Si Bos teh keur jatuh cinta ka awewe nu ngaranna Ohnani.
Silpi : Kok namanya jorok, yah?
Saonah : Kapan jaman repormasi.
Rukim : Lain kitu ceuk urang mah, si Bos teh bogoh ka pulisi nu ngaranna Nani.
Somad : Teu kapikir, kunaon bogoh ka pulisi? Naha si Bos teh geus peunggas harepan kitu, nepi ka rek serah bongkokan ka pulisi?
Barun kaluar ti imah Suta.
Barun : Aya naon ieu teh?
Sarerea jempe.
Barun : (Mere parentah) Somad, Narto, Rukim, Sukon jeung Dikun kumpul beulah ditu ! (nunjuk ka tempat nu rada kosong).
Nu dititah nurut.
Barun : (Soranana ngadadak halimpu) Silpi…
Onah jeung nu sejen tingdarelek.
Nori : Aduh, da tos siang ieu teh, abi mah rek uih heula ah.. (Ka Onah) nuhun nya geus daek
diendongan…
Saonah : Kade, hasil rapat peuting kudu direalisasikeun.
Nori : Siap. Hayu, Kes, urang mulang bisi beurang teuing, engke urang disangka jalma teu bener keh ku batur sakosan. Silpi rek bareng ayeuna?
Silpi : Silpi mah nanti aja… Sok we rek mulang tiheula mah…
Nori jeung Kesih silih kiceupan,sanggeus dadah ka Dikun Cs, terus arindit. Onah asup ka imahna.
Silpi : (Ka Barun) Aya naon, A?
Barun : Ehm..euh… Tadi wengi Aa dapet rijki banyak, urang jalan-jalan yu engke sonten ka mo’ol?
Silpi : Mo’ol? (seuri) Naon sih? Ooh, ka mol… Ngajak shoping?
Barun : He-eh… Yu?
Silpi : Aduh gimana yah? Gimana nanti aja ya, A? Gak bisa janji…
Barun : Pasti geus aya janji jeung nu sejen nya?
Silpi : Aa cemburu?
Barun : Saha nu cemburu? Aa? (ngabalieur) Memang…
Silpi : Ulah cemburuan atuh ih… Silpi gak punya janji dengan siapapun…
Barun : Bener?
Silpi : Bener!
Barun : Suwer?
Silpi : Ih meni teu percayaan Aa mah…. Udah, ah, Silpi kan belum mandi… Pulang dulu ya?
Barun : Bade moal?
Silpi : Iya deh… Demi Aa…
Barun : Silpi…
Silpi : Kah …
Barun : Silpi teh geulis, mencrang, demplon…
Silpi : Gombal, dasar buaya…
Barun : Aa jadi buaya, kan karena Silpinya punya lobang buaya…
Silpi ngadilak bari nyiwit leungeun Barun. Nu duaan terus otel, nu keur kumpul ngadagoan parentah jadi bingung nenjo nu kalah bobogohan. Dikun silih siku jeung pada baturna. Tuluy dehem babarengan.
Barun ngarenjag, sadar kana kaayaan. Silpi pamit, terus indit. Barun neuteup geugeut nu indit, terus nyampeurkeun Dikun Cs bari babatukan, satekah polah leumpang gagah ngarah tembong wibawana.
Barun : Seperti biasa, kita akan upacara dulu sebelum berangkat kerja. Somad, ambil bendera!
Somad nyokot bendera ti imah Suta, teu lila datang deui.
Barun : Sanggeus upacara, silahkan berangkat kerja. Jangan lupa berdoa, sangkan hasil yang kita dapatkan hari ini mucekil… Saya rek sare heula, sapeupeuting begadang… (Barun ngagoledag hareupeun imah Suta, teu lila kadenge kerekna)
Dikun naekeun bendera. Narto ngalagu Indonesia Raya. Nu sejen ngahormat.
Suta kadenge sababaraha kali nyanyambat ibu polwan: Oooh…Nani….
Lampu reup-reupan.
4
Pasosore.
Barun keur diuk hareupeun imah Suta. Bangun nu keur ngalamun. Paromanana alum.
Dikun, Narto, Rukim, Sukon jeung Somad ngaliwat. Maranehna keur latihan baris berbaris. Ukur ngaliwat. Barun angger ngahuleng. Malah ret kana arloji, terus nenjo langit. Make ngarenghap jero sagala bangun keur meunang bangbaluh nu kacida rongkahna.
Dikun Cs nu keur latihan baris ngaliwat deui, sarerea ngareret ka Barun, terus areureun, silih reret, silih siku. Barun keur anteng ngahuleng, bangun nu teu sadar keur diriung ku anakbuahna.
Rukim : Jadi kumaha atuh latihan jurus Begadang Dua teh?
Dikun : Enya. Piraku kudu terus baris tepika subuh deui mah nya euy? Leuheung mun dibagi seragam hansip sakalian.
Sukon : Bos! (ka baturna) Boa kasambet si Bos teh nya euy?
Narto : Waduh, baru lagi nih. (ka Somad) Kesambet itu opo seh?
Somad : Oooh, kasambet. Itu kalau dalam bahasa Indonesianya…
Rukim jengkel. Manehna ngasongkeun peureup kana beungeut Somad ngarah teu neruskeun kalimahna. Somad murengked.
Dikun noel Barun, nu ditoel ngarenjag.
Somad : Ieu teh kumaha latihan teh, Bos, diteruskeun moal?
Barun : (Halon) Bubarkeun…
Dikun : Bubar? Haar, teu puguh si Bos mah jadi komandan teh…
Rukim : Jadi kumaha terusna latihan jurus anyar teh?
Barun : Bubar we. Kuma karep ilaing terusna mah. Rek liar heug. Rek caricing wae heug.
Narto : Waduh, katanya kita ini harus profesionil!
Barun : Kuring keur hayang nyorangan. (Mere kodeu sangkan Dikun Cs balubar).
Dikun Cs tingkecewis bari arindit. Memeh kaluar, pasarandog jeung Silpi nu datang ngajingjing rantang. Silpi ukur seuri leutik, terus leumpang ka lebah Barun.
Dikun Cs terus ngarti, rupa-rupa tingkahna teh, tapi kabeh ge nembongkeun rasa kayungyunna ka Barun nu tetela keur kasmaran. Maranehna terus kaluar ti panggung.
Silpi ngadeukeutan Barun. Gek diuk gigireunana. Rantangna ditunda. Barun masih keneh ngahuleng, can sadar yen di gigireunana aya Silpi.
Silpi jiga nu rek nyarita, tapi teu pok. Manehna kalah milu ngahuleng.
Di loteng imah Suta, kadenge Suta nyarita ka Mamo.
Suta (OS) : Mamo… Moo…
Mamo (OS) : Abdi Bos…
Suta (OS) : Wayah kieu merenahna naon, Mo? Musik atawa puisi?
Mamo (OS) : Sadayana ge merenah, Bos. Dina musik aya puisi, dina puisi aya musik. Duanana tiasa nyanding dalit ngahiji, pikeun ningtrimkeun emutan nu sumedeng kingkin…
Suta (OS) : Musik jeung puisi, Mo.
Mamo (OS) : Sayogi, Bos.
Teu lila kadenge sora musik, alon, romantis.
Suta (OS) : Nani… bentang sajatining bentang…
Terus kadenge Mamo maca puisi anteb pisan:
Ti lebah simpe nu ngajirim dina puteran jarum jam, kereteg nu lumakon ka jauhna, tepung jeung rangkulan peteng. Aya kolebat tapi lain kingkilaban. Ngolebat di sajeroeun katuna sukma nu terus dikepung rempan. Aya kolebat nu nyaangan sakedetan, ngawurkeun rupaning kembang lumayu ka lebah taweuran tineung. Kalbu, duh, kalbu kuring gumalingging di satukangeun hariring jempling.
Lebah dieu, jungjunan, cinta teh sok remen kamalinaan. Ngalungboyongkeun kakangen tina simpe kana simpe. Sedeng na sakur kalimah liar nu teu kungsi kalisankeun; nu katembong ukur anjeun. Ukur anjeun.
Jungjunan. Naha aya asih nu tan wates wangen?
Naha aya cinta nu sampurna ngawisaya lelembutan?
Mun seug anjeun nanya, mangrebu jawaban aya dina keteg jantung kuring. Mun seug anjeun tumanya, ukur anjeun na jawaban nu geus heubeul kakembakeun.
Mun datang pati nemonan, kuring hayang masrahkeun sakabehna iwal ti mamaras rasa, nu geus sapinuhna diancokeun, keur liliuh teuteup anjeun…
Basa Mamo mimiti macakeun puisi dipirig ku musik teh, Barun jeung Silpi kagebah tina lamunanana. Maranehna silih pelong, terus nyarumputkeun seuri bangun nu era. Puisi nu dibacakeun ku Mamo jiga nu ngawakilan hatena duaan. Sanggeus silih pelong, Barun jeung Silpi nu ngadadak jiga rumaja anyar beger, bet jiga nu terus salah tingkah. Silpi ngome ramona sorangan, Barun memener samleh bajuna. Silih reret deui. Terus sareuri. Seuri nu pinuh ku kasurtian. Jeung saterusna. Duanana otel, tapi otelna estuning ukur ku sikep nu basajan, nu nembongkeun yen duanana mibanda rasa asih jeung nyaah, lain cinta nu bisa dilalaworakeun ku sikep nu kaleuleuwihi. Duanana keur jadi babandan cinta sajatina.
Bareng jeung rengsena Mamo maca puisi, basa musik ngalaunan jeung lampu reupreupan, Silpi ngeserkeun rantang bawana ka hareupeun Barun. Basa Silpi rek muka rantangna, Barun kalah nyekel leungeun Silpi, terus leungeun eta wanoja teh dicium lambut pisan.
Lampu pareum.
5
Peuting.
Dikun, Rukim, Sukon, Narto jeung Somad keur ngariung durukan di buruan imah Suta.
Kabehanana bangun nu hare-hare. Anteng na lamunan sewang-sewangan.
Suta katembong keur ngalageday na korsi di lotengna, keur ngalamun neuteup langit.
Jempling.
Rada lila, Rukim nangtung, terus jiga nu asa-asa noongan imah Saonah. Nu sejen teu openan. Rukim balik deui kana tempatna. Dikun ngolesed tina tempatna, terus babatek.
Somad : Rek ka mana, Kun?
Dikun : Kesel. Si Bos Suta ngalamun. Si Bos Barun
ngaleungit. Naon deui nu kudu dilampahkeun
teh euy? Peuting masih keneh panjang.
Narto : Semakin hari semakin tak jelas saja hidup ini.
Kita harus punya sikap. Masa dicuekin terus
sama si Bos…
Rukim : Si Bos Suta kaleleban tepi ka poho nanaon. Si
Bos Barun pon kitu deui.
Sukon : Tereh kiamah meureun matak kieu kaayaan
teh…
Narto : Kiamat opo. Semuanya cuma kena virus. Virus
tresno.
Somad : Meujeuhna da geus karolot ieuh atuh
maranehna mah, kudu geus robah pikiran…
Rukim : Memangna maneh can kolot kitu umur teh?
Somad : Naon, karek ge… (ngahuleng) Heueuh nya
euy…
Dikun : Urang rek leuleumpangan ka kota…
Somad : Neangan si Kesih nya?
Dikun : Mun enya rek naon?
Somad : Urang rek milu kesel di dieu ge…
Dikun : Urang keur hayang sorangan.
Dikun indit. Somad nu katembong rek ngomong deui terus bungkem.
Seuneu durukan nyaangan beungeut maranehna nu masih keneh aya di dinya. Taya nu nyarita.
Narto bari kekedengan dina bangku hareupeun imah Suta, ngahariring alon. Lagu Yen Ing Tawang Ono Lintang…
Lampu jeung seuneu durukan lalaunan pareum.
6
Isuk-isuk, rada poek keneh. Sora hayam kongkorongok ti jauhna. Lampu nyorot loteng imah Suta, di dinya Suta nangtung, leungeunna nyekel tambang.
Suta : Anjeun jauh di langit ka opatpuluh
Sabot katumbiri nutug kana beubeulahan simpe nu juuh ku halimun, nu ngamalir tina saban renghap kuring. Sora anjeun surup na hariring liwung, nu digalindengkeun peuting nu parat ngembatkeun ringrang…
Di handap di palataran, aya jalma keketeyepan kana jandela imah Saonah. Singhoreng eta teh Pa Gugup. Suta masih keneh nyarita sorangan.
Suta : Jungjunan, dina linduh pangharepan
horeng tangkal ukur ngemploh ku kalakay.
Di dinya kuring keur ngali kubur
pikeun ati nu rangsak teu daek lipur.
Pileuleuyan, Jungjunan, bongan hirup lain
untupeun. Pileuleuyan, panutan, bongan cinta
geus teu bisa diperuhkeun…
Pa Gugup : (Ngaharewos kana jandela) Ineu… Ineu
masih bobo? (jempling) Ineu sayang… Ini
bapa, rindu pisan… Buka dong pintunya…
Udah gak kuat nih…(taya wae nu nembalan)
Ineu… Neu… Bapa bawa sesuatu yang
istimewa… (Rada tarik) Ineu… Cepet dong,
nanti Bapa kesiangan ke kantor nih… Sengaja
Bapa pagi-pagi pisan ke sini… biar salse…
Suta : (Ti lotengna) Saha eta?
Pa Gugup : (Reuwas) E..eta saha?
Suta : Kuring… Eta saha, isuk-isuk keketrok ka imah
batur?
Pa Gugup : Kur..kurung… aeh, kurang..aeh (keuheul
sorangan) Kuring! Calon anggota legislatif,
di dinya keur naon isuk-isuk ngingintip batur?
Suta : Saha nu ngintip? Kuring mah rek maehan
maneh!
Pa Gugup : Astagfirulloh! Tong heureuy ah…
Suta : Teu keur heureuy, kuring dines rek maehan
maneh..
Pa Gugup : Maehan kuring?
Suta : Lain, kuring rek maehan maneh ngan kaburu
kaganggu ku didinya…
Pa Gugup : Rek maehan maneh?
Suta : Enya. (Sedih) Kuring geus buleud
pamaksudan rek ngagantung karep…
Pa Gugup : Iy, serius ah….
Suta : Serius! Tah tambangna ge… (Suta
ngarumbaykeun tambang ti loteng)
Pa Gugup : (Ngetrokan jandela) Ineu.. gantung, aeh,
gancang buka jandelana…
Suta : Percaya teu?
Pa Gugup : Neu… Plis, buka dong… Bapa diganggu
sama orang gila…
Suta : Kuring geus peunggas pangharepan sanggeus
wanoja nu ku kuring dipicinta teu daek muka
jandela hatena…
Pa Gugup : Kamu nyindir, ya? (Tanggah ka lebah Suta
bari nulak cangkeng) Kamu jangan sindir
sampir ya? Ineu masih tidur, jadi belum bisa
membuka jendela. Kamu jangan macam-
macam. Saya ini ca..calon anggota
legislatiff dari Partai Datang Bulan!
Suta : Wanoja nu ku kuring dipicangcam beurang
peuting, tetela geus aya nu boga…
Pa Gugup : Ineu adalah milikku! Ia sudah berjanji hanya
akan meladeni aku! (Nepak dadana) Calon
anggota dewan yang terhormat!
Suta : Calon anggota dewan?
Pa Gugup : Calon anggota dewan! Calon walikota! Calon
pejabat! Lihatlah nanti pemilu yang akan
datang…
Suta : Jadi anjeun teh politikus?
Pa Gugup : Politikus! Kamu berani? Turun kalau berani
sama calon pejabat!
Suta : Wanoja nu ku kuring dipicinta ge geus kawin
ka politikus… Aing geuleuh ka politikus!
Pa Gugup : Dasar gila dia…
Keur kitu Saonah kaluar ti imahna.
Saonah : Bapa?
Pa Gugup : Ineu..? Sukurlah kamu segera muncul, Bapa
sedang diganggu sama orang gila yang akan
gantung diri…
Saonah : (Nyampeurkeun Pa Gugup) Saha?
Suta : Kabeh politikus lain jalma waras! Wanoja nu
ku kuring dipikatresna… (dareuda) dikawin
ku jalma teu waras…
Saonah : Kang Suta? Aya naon, Kang?
Pa Gugup : (Ngaleng Saonah) Sudahlah Ineu, ia hanya
sedang setres, karena cinta tak sampai…
Suta : Naniiiiiiiiiiii……
Bareng jeung gorowokna Suta, ti nu poek kaluar awewe make saragam polwan nu taya lian Ibu Nani, diiringkeun ku Mamo nu angger mamawa map.
Nani : (Ka Pa Gugup) Jadi kitu kalakuan sampean
teh? Hah? Indit nyubuh. Alesan rek rapat
partai, alesan persiapan kampanye, alesan rek
menggalang dukungan, alesan….
Pa Gugup : (Reuwas, bari angger ngaleng Saonah) Ib..
Ibu, eh, mamah? Bus.. busyet..aya naon ieu
teh?
Nani : Aya naon, aya naon… eta saha nu keur
dikaleng?
Pa Gugup : (Gancang ngaleupaskeun leungeunna)
Ngaleng saha? Ma..mana?
Nani : Dasar lalaki teu uyahan… Teu bisa
dipercaya….
Suta neges-neges si polwan. Gigisik. Poe beuki caang. Suta turun ti loteng.
Saonah : (Sopan) Punten, ibu teh saha tea manawi?
Nani : Saya istri lelaki bajingan ini…
Pa Gugup : Susu..sudah. Bu… Sudah, malu, banyak
orang….
Nani : Leuwih alus keur rea jalma. Rea saksina….
Saonah : Ibu istrina?
Nani : Enya. Rek naon?
Saonah : (Sieun) Hehe.. Cuman nanya ajah…
Pa Gugup : Nan..nanti kita bereskan dirrr…di rumah…
Nani : Ngomong wae balelol hayang jadi anggota
dewan… Teu bisa! Kudu beres ayeuna.
Mamo!
Mamo : Abdi, Bu!
Nani : Coba jelaskeun, geus sabaraha kali eta jalma
datang ka dieu?
Mamo : Dua dinten sakali, manawi.
Nani : Nu tegas!
Mamo : Dua poe sakali!
Pa Gugup : Naon maksudna ieu teh? (Ka Mamo) Maneh
saha?
Nani : Ieu anak dulur kuring. Manehna keur
ngayakeun penelitian ngeunaan kahirupan
jalma-jalma urut narapidana pikeun skripsi.
Kabeneran, horeng tempat penelitianana teh
gigireun imah nu ku juragan sok dianjangan…
Saonah : Urut narapidana? Saha?
Suta : (Nu geus nangtung na panto imahna
nyampeurkeun lalaunan, neges-neges Nani)
Ibu…?
Pa Gugup : Bohong, kabehanana ge bohong…
Say..sayang, nu kudu dipercaya mah ini,
Susu..suamimu…
Suta : (Sorana ngeleter, teu pati tatag) Ieu teh….
Ibu Nani?
Nani : Ke heula, Kang Suta, kuring kudu mereskeun
heula urusan jeung salaki kuring..
Suta nangtung na panto, colohok teu puguh rampa, memeres kerah baju jeung buuk, terus jiga nu linglung ngalengkah, ngusapan tihang bendera.
Nani : Geus aya kana sataunna kuring curiga ku
kalakuan didinya. Ayeuna kabuktian. Poe ieu
keneh langsung urang ka pangadilan agama,
talak tilu!
Pa Gugup : (Nyuksruk kana suku Nani) Sayang, ulah
luluasan… Kamu jangan menghancurkan
karirku, aku ini ca..ca..calon anggota
legislatif… Sabar, nanti akan kita selesaikan
baik-baik… Kamu kan ingin jadi nyonya
walikota…
Nani : Geus euweuh waktu. Mamo!
Mamo : Siap.
Nani : (Nunjuk kana tambang nu nyampay tina
loteng imah Suta) Kabeneran aya tali,
borogod tah bisi kabur! Piraku kudu
dibangkol kawas bangsat mah…
Pa Gugup satekah polah ngajelaskeun ka Nani, tapi teu daya teu upaya basa diringkus ku Mamo, dina tihang bendera. Suta pindah kana korsi tempat manehna niis tea bari angger neuteup Nani.
Nani : (Ka Saonah) Kuring bisa wae newak didinya.
Tapi poe ieu lain waktuna razia, jeung
urusanana ge beda. Tapi sakali waktu mun
didinya beunang ku razia, ulah sambat
kaniaya…
Saonah ngeluk tungkul. Keur kitu daratang Kesih jeung Nori marake pakean senam.
Ningali kaayaan jiga nu teu beres, pangpangna mah ningali aya pulisi, maranehna ngadon nguliwed ka gigireun imah Saonah, tapi kadon tingjerewet sabab di dinya ge geus aya Somad jeung Dikun katut Rukim (Narto mah euweuh) dihararudum sarung, keur nyarumput. Limaanana ahirna mah kalaluar tina ‘panyumputanana’. Poe beuki caang bae.
Nani : Teu kapok-kapok yeuh… Isuk keneh geus aya
kajadian kieu. (Ka Dikun saparakanca)
Kuring geus arapal ka aranjeun kabeh. Kuring
bisa mere toleransi sangkan aranjeun teu
ditewak alatan nyopet jeung sajabana.
Aranjeun sacara teu langsung geus mantuan
anak dulur kuring pikeun nganggeuskeun
skripsina. Jeung deui, di antara aranjeun geus
mimiti aya nu saladar, Mamo geus nyarita ka
kuring yen poe ieu manehna baris nganteur
salah saurang ti antara aranjeun ka KUA, rek
kawin…
Dikun : Kawin? Saha?
Keur kitu jol Barun jeung Silpi, marake pakean rapih. Barun make kopeah. Silpi mah tembong make kabaya malah dicindung sagala.
Mamo nunjuk ka Barun jeung Silpi. Sarerea olohok. Malah saterusna make jeung silih reret pada baturna sagala. Dikun papelong-pelong jeung Kesih, Somad papelong-pelong jeung Nori, sedengkeun Rukim ngeteyep nyampeurkeun Saonah. Ahirna mah katembong sanajan teu ngahaja dipasangkeun, yen maranehna teh papasangan…
Nani : (Ka Barun jeung Silpi) Selamet, kalian telah
menemukan jalan terbaik.
Dikun : Mun kitu mah atuh… (Ka Kesih) kumaha
Kesih sayang?
Kesih unggeuk semu era. Dikun nuyun Kesih ka deukeut Barun. Ahirna mah masing-masing pasangan silih pelong, silih siku, silih ciwit, terus silih tuyun ka deukeut Barun.
Dikun Cs : Kita juga punya pikiran sama. Kita ingin
mereformasi hidup secara total! Daripada
pusing-pusing mendingan kawin ajah. Hidup
kawin!
Barun : Jadi rek karawin kabeh ieu teh?
Dikun Cs : Siap komandan! Laksanakan!
Mamo : Nya hade atuh kitu mah. Sakalian urang ka
KUA babarengan… Tapi, baroga biaya keur
kawinna?
Dikun Cs silih pelong.
Suta : Ibuu… (Sorana haroshos, awakna tembong
jiga nu lilinieun) Bentang sajatining bentang,
bulan sajatining bulan…
Nani : Pa Suta, nuhun kana puisina. Mamo parantos
masihkeun sakabeh puisina ka abdi. Tapi…
Suta : (Ukur melong ka Nani jiga budak nu keur
ngadagoan hukuman ti indungna)
Nani : … abdi teh kapan boga salaki. Mungkin wae
poe ieu abdi pipirakan, tapi lain hartosna
abdi… siap narima kanyaah Kang Suta…
Suta : (Mimiti cipanonan)
Nani : Hapunten pisan…
Suta : (Mimiti nginghak)
Keur kitu datang jalma duaan. Marake kameja rapih, mawa tas jiga urang kantoran. Dianteur ku Sukon.
Sukon : (Ka sararea) Aya nu bade nepangan Bos…
Tepang di jalan…
Jalma 1 : (Kerung) Bos? (Ragu-ragu) Punten, dupi ieu
teh leres bumina Sutawangsa Kadiajingga?
Mamo : Muhun. Kaleresan Kang Sutana nuju aya…
(nunjuk Suta nu keur nyusutan cipanon)
Jalma 2 : (Nyolongkrong ngajak sasalaman rengkuh
pisan) Oooh…Hatur nuhun atuh sim kuring
parantos ditepangkeun sareng sastrawan…
Jalma 1 : (Sarua ngajak sasalaman)
Nu sejen arolohok, can ngarti.Suta rungah-ringeuh.
Mamo : Aya naon tea manawi?
Jalma 1 : Punten atuh (terus sanggeus unggeuk hormat
ka kabeh manehna dehem terus jiga nu
pidato). Dibujeng enggalna bae jalaran abdi
masih keneh aya bujengeun. Abdi duaan ti
Yayasan Bujanggamanuk, nyaeta yayasan nu
biasa masihan penghargaan kanggo karya sastra
Sunda pinunjul saban taun. Kaleresan, taun ieu,
sadayana juri ti kalangan budayawan,
sastrawan sareng ti kalangan akademisi,
parantos cindek pikeun masihan penghargaan
mangrupi hadiah sastra ‘Bujanggamanuk’
sareng artos nu ageungna duaratuslimapuluh
juta rupia ka saderek Sutawangsa. Saderek
Sutawangsa parantos nembongkeun
tarekahna nu daria pikeun ngahirup-huripkeun
sastra Sunda, ngalangkungan karya-karya
puisina nu kalintang pisan endah tur luhur
ajenna, nu kantos dimuat ku media massa
Sunda.
Sarerea masih keneh colohok, tapi lila-lila mah keprok. Suta rungah-ringeuh keneh. Terus milu keprok.
Jalma 2 : Janten, dongkapna sim kuring duaan ka dieu
teh bade masihkeun serat uleman ka Kang
Sutawangsa, kanggo acara masrahkeun hadiah
di kota Bandung, waktosna nyaeta minggon
payun. Ieu seratna…(mikeun surat uleman ka
Sutawangsa).
Suta : (Leungeunna ngadegdeg narima surat, surat
dibaca, ret ka nu sejen, ret ka Mamo…)
Mamo : Saleresna, tos rada lami abdi sok ngintun-
ngintunkeun karya akang ka koran sareng ka
majalah Sunda teh. Atuda nyaah, puisi akang
teh sarae, kedah kabaca ku balarea…
Suta ret deui kana surat uleman.Maca bangun nu hayang yakin. Ret ka nu sejen, ret ka Nani.
Somad : Duaratus limapuluh juta? Cukup pisan keur
kawin masal mah…
Nu sejen keprok. Suta lalaunan ngadeukeutan Nani, leungeunna ngeleper keneh, surat teh diasongkeun ka Nani… Ku Nani ditampanan. Suta neuteup anteb ka Nani, Nani imut.
Nu sejen keprok deui.
Lampu pareum sapada harita. Sababara detik poek, terus aya lampu nu husus nyorot Pa Gugup nu dirangket keneh na tihang bandera, bedana teh ayeuna mah keur dikaleng ku… Narto. Tur dikipasan ku Sukon.
Pa Gugup : Oooh… Naniiii…
Lampu pareum deui. Ieu carita rengse tepi ka dinya.


c: text/html

text:
Nu diimahna miara kotok atawa bebek atawa manuk nu hadeee nyaaah…sabab kiwari mulai usim paraeh ngadadakna hewan ternak tadi…hal iyeu kajadian di kacaatan mandalawangi anu paraeh ngadadak dina saminggu ieu….kunaeun nyaah naeun kena serangan jantung kitu..??? hahahaaa….
Lobana kotok, bebek jeung manuk anu paraeh ngadadak iyeu ceuk beja sampe saiki ncan kapanggih naeun panyebabna…tapi warga didinya ngaduga yen paraehna hewan ternak eta kupedah kaserang panyakit flu burung…sabab geus babaraha poe iyeu cuaca lumayan acak kadut….wauddduuuh….katirisan kitu,,,?!!
Ceuk salah sahiji nu boga piaraan kotok b imas ngarana, pokonamah teeh dicinabungan iyeu aya mereun 20 siki mah eta kotok nu paraeh jadag2…teuing kunaeun boa, kula geh teu kaharti puguh….boga kula bae geh eta dina sapoe na aya bae nu tewas….mantak geh lalanjug yeu hulu kulamah tehh…kudu dikumahakeun yeu la….
Laju dikamanakeun eta bi bangke na? atu dikubur teeh….Ooo…bisi dijual dipasar jadi ayam tiren tea….hahahahaaa….
Topics: BETEUNG (BERITA TENGARADIG)

robotstxt: allowed

filter: keep


text:
Roulette, Blackjack, Video poker atawa game sejenna nu nuju dijamin pikeun manggihan hiji kasino jeung sagala rupa kaulinan. Di dieu téh daptar nu pangalusna casinos online di Australia. Di sagigireun maturan kaulinan hébat sarta bonus sizable, sadaya casinos ieu nampa pamaén Australia sarta mibanda rupa-rupa pilihan mayar pikeun kasino Australia peminat.Lamun nuju neangan hiji Online Kasino Australia maén di whilst ngagunakeun mata uang AU, teras anjeun di tuah. CasinoTop10 ciri anu pituduh na daptar tina casinos pangalusna pikeun pamaén online Australia. The casinos diulas dina situs urang téh sadayana dilisensikeun, dipercaya jeung dipercaya jeung pasti bakal tiasa ngidinan Anjeun pikeun deposit duit Anjeun sarta mundur winnings Anjeun. Ku kituna euweuh urusan lamun game favorit anjeun Pokies,
Daptar Top 10 Australia Online loka Kasinobonus kasino - kasino tabel - osheas kasino c Las Vegas - paradise peoria kasino il - gsn kasino aplikasi - kasino online pikeun usa muter bébas
Top 10 Best Éropa Online Casinos 2018:kumaha redeem Konci kasino doubledown on ipad - Atlantik kasino kotana hotél - paradise kasino peoria il - hideung biruang kasino - game kasino online - kasino elang untung - urang situs kasino - kasino jack hideung - online kasino poker judi - kaulinan kasino pangalusna - kasino jam Mimidah conto jadwal - hiburan kasino - kalapa Creek kasino - sukan alungan tohan kaulinan kasino poker bingo - hukum kasino - Santa Fe stasiun hotél kasino - internét kasino pangalusna - review kasino online pangalusna sarta hukum judi - bootin scoots game kasino - kasino online poker - kasino judi on garis - kasino bodog - euweuh depost bébas ngadaptarkeun duit kasino - anyar yorknew York hotél kasino
casinos online Australia
Pilihan casinos online pikeun pamaén Australia geus ngaronjat nuhun immensely mun datang ka panyadia software kaulinan online panggedéna ka pasar nagara geulis ieu. Aranjeunna geus dibawa hiji pilihan runtah kaulinan kasino online kaasup blackjack, roulette, video poker, Pokies online jeung saterusna. Tapi tangtu teu sadayana software nyaeta kitu cemerlang ogé henteu sakabeh casinos online pantes disebut pangalusna. Maranéhanana casinos nu nawiskeun ngan sababaraha versi tina kaulinan moal meunang onto daftar urang 'pangalusna'. Kusabab pamaén béda gaduh versi favorit sorangan tina kaulinan pasti sarta aranjeunna sadayana kedah janten aya. Sarta lamun datang ka pokies online misalna pilihan lega mangrupakeun kaayaan diperlukeun. Bisi wae kasino bakal perlu nawarkeun gamblers naon maranéhna rék. Hal penting pisan sejenna nyaeta ukuran jackpots nu bisa meunang. Naon pamakéan chasing a jackpot yén moal nyieun impian datangna leres dina tungtungna? Ku sabab kitu kami ati mun milih ngan situs kasino AU online nu ngalakukeun nawiskeun jutaan dollar of jackpots di pokies sarta kaulinan séjén.
kasino online Australia
Teu pisan hiji tugas gampang milih pangalusna kasino online Australia boga on tawaran. Ti momen pamekar software judi online anjog geus datang ka pasar nagara luar biasa ieu kompetisi di sawah geus jadi sabenerna sengit. Éta pisan sababna naha urang geus spent jam lila maén blackjack, roulette, Pokies online, video poker, Liang kaulinan jeung kaulinan séjénna anu gamblers biasana milih di casinos béda pikeun pamaén Australia. Ku kituna urang bisa ngabejaan naon urang resep jeung naon we disliked di unggal kasino online situs AU tinangtu sarta kami sanggup kiwari nasihat dina pangalusna basing kasino online Australia dina fakta urang boga.
kasino online pangalusna Australia boga on tawaran
Nalika urang mutuskeun pikeun manggihan nu pangalusna kasino online Australia geus di tawaran urang ngan hayang ngahemat waktos pamaén '. Supados datang loka urang moal bakal perlu tetep pilari kanggo AU situs kasino online nu diakalan meh luyu aranjeunna paling, tapi milih hiji tina daptar kami gantina tur mimitian ngarasakeun kaulinan hébat katuhu jauh. Jeung sanajan tugas ieu mah salah gampang, kami geus dipilih sababaraha casinos anu pas kriteria kami paling.
Kriteria kami dipaké teu nyusahkeun teuing. Mimiti sakabeh urang dibayar perhatian deukeut jeung kualitas sarta kuantitas kaulinan unggal kasino online pikeun pamaén Australia boga. Beuki variasi liang, roulette, blackjack, video poker, Pokies online, sarta kaulinan kasino séjén nu hadé.
Lajeng, aya oge bonus. Ieu sabenerna perkara kumaha sababaraha ieu jeung naon Jumlah maranéhanana. The wilujeng sumping bonus nu kumaha pamaén biasana meunang lamun mimitina ngagabung hiji kasino online tur eta mangrupa penting tambahan pastina. Tapi teu kudu ngan hiji pikaresepeun ogé. Sadaya sorts sejenna bonus perlu dibawa kana tinimbangan. Sarta saprak éta promosi ogé bisa mantuan dina boosting bankrolls pamaén 'kami geus dipariksa naon aranjeunna sarta naha maranéhna téh diteundeun dina rutin. Taya deui waktos wasting
Gunana pikeun nyebutkeun yén salah sahiji hal nu paling penting pikeun sagala pamuter nyaeta kumaha gampang éta pikeun deposit duit keur kasino hiji jeung ka mundur duit ti dinya. Pilihan perbankan kudu jadi rupa tur merenah keur datang tina situs kasino online alus. Sarta lamun datang ka casinos online pikeun pamaén ti Australia sarta Selandia Baru aranjeunna kudu boga pisan populerna POLi e-dompét bareng jeung kartu debit, kartu kiridit dina daptar solusi pembayaran online maranéhanana. Tambih Deui, kasalametan sakabéh transaksi perbankan boga jadi prioritas luhur tina kasino online anjeun milih.
Kabéh dina sakabéh urang gaduh dieu daptar luhur pangalusna casinos online pikeun pamaén Australia. Ku kituna ayeuna bakal aya teu kudu anjeun méakkeun waktu surfing internet keur loka kasino pangalusna, saprak anjeun bisa nyokot salah sahiji jalma urang nawiskeun na méakkeun waktu maén kaulinan favorit anjeun gantina. Sangkan nu pilarian malah leuwih merenah keur anjeun kami geus kabagi casinos kana kategori nu ngawengku contona maranéhanana jeung bonus pangbadagna, maranéhanana anu nawarkeun pilihan widest of pokies online jeung saterusna.
Ngagunakeun tips kami kudu di situs urang Anjeun bakal tiasa ngamimitian Mayar tur unggul dina menit. Sarta saprak casinos paling didaptarkeun nawiskeun versi tina kaulinan diadaptasi pikeun Android Alat ogé pikeun iPhones na iPads kaulinan bisa diputer wae jeung di tempat mana wae salami anjeun gaduh sambungan internét.


text:
Ti Wikipédia, énsiklopédia bébas
Surah Ath Thoriq ( basa Arab: الطّارق) nyaéta surat ka 86 dina al Qur'an. Surat ieu kagolongkeun kana surat Makkiyah anu diwangun ku 17 ayat. Dingaranan Ath Thoriq anu hartina Anu datang dina wanci peuting (béntang nu caang) dicokot tina kecap ath thaariq anu aya dina ayat kahiji surat ieu.
Saban jiwa sok dipulasara sarta diawaskeun ku
Alloh; Mikirkeun asal kajadian diri sorangan nyaéta tina cai mani baris ngaleungitkeun sipat songong sarta adigung;
Alloh kawasa ngahirupkeun deui manusa dina
poé kiamat, dina poé éta euweuh kakuatan anu bisa nulungan sajaba ti Alloh; Al Qur'an nyaéta pamisah antara anu hak jeung anu batil
Ayat ka
Tulisan Arab
Tarjamah basa Sunda
1.
وَٱلسَّمَآءِ وَٱلطَّارِقِ Demi langit jeung anu datang dina wanci peuting (béntang anu caang).
2.
وَمَآ أَدۡرَٮٰكَ مَا ٱلطَّارِقُ Naha manéh nyaho naon ari anu datang dina wanci peuting téh?
3.
ٱلنَّجۡمُ ٱلثَّاقِبُ Éta téh béntang anu cahayana caang.
4.
إِن كُلُّ نَفۡسٍ۬ لَّمَّا عَلَيۡہَا حَافِظٌ۬ Saéstuna saban-saban jiwa téh aya anu ngaraksana.
5.
فَلۡيَنظُرِ ٱلۡإِنسَـٰنُ مِمَّ خُلِقَ Ku sabab éta manusa téh kudu mikiran (kana dirina) tina naon manéhna diyugakeun.
6.
خُلِقَ مِن مَّآءٍ۬ دَافِقٍ۬ Diyugakeun tina cai anu muncrat.
7.
يَخۡرُجُ مِنۢ بَيۡنِ ٱلصُّلۡبِ وَٱلتَّرَآٮِٕبِ Kaluarna tina antara tulang tonggong jeung tulang iga.
8.
إِنَّهُ ۥ عَلَىٰ رَجۡعِهِۦ لَقَادِرٌ۬ Saenyana Alloh kana mulangkeunana deui téh yakin kawasa.
9.
يَوۡمَ تُبۡلَى ٱلسَّرَآٮِٕرُ Dina poéan dibukana sagala rusiah.
10.
فَمَا لَهُ ۥ مِن قُوَّةٍ۬ وَلَا نَاصِرٍ۬ Moal aya nu boga kakuatan sarta moal aya nu nulungan.
11.
وَٱلسَّمَآءِ ذَاتِ ٱلرَّجۡعِ Demi langit anu mibanda cai hujan.
12.
وَٱلۡأَرۡضِ ذَاتِ ٱلصَّدۡعِ Jeung demi bumi nu riduh.
13.
إِنَّهُ ۥ لَقَوۡلٌ۬ فَصۡلٌ۬ Saenyana ieu (Qur'an) téh pidawuh nu pasti.
14.
وَمَا هُوَ بِٱلۡهَزۡلِ Jeung lain pidawuh heuheureuyan.
15.
إِنَّہُمۡ يَكِيدُونَ كَيۡدً۬ا Saenyana maranéhna nyarieun tipu daya.
16.
وَأَكِيدُ كَيۡدً۬ا Jeung Kami ogé males tipu dayana.
17.
فَمَهِّلِ ٱلۡكَـٰفِرِينَ أَمۡهِلۡهُمۡ رُوَيۡدَۢا Ku kituna keun antep éta kaom kafir téh, antep béré tempo sakeudeung.
Wikisource
mibanda média séjénna nu patali jeung artikel ieu dina kaca
Al-Amin Al-Quran Tarjamah Sunda ku K.H. Qamaruddin Shaleh, C.V. Penerbit Diponegoro, Bandung, 2003.
Al Quran dan Terjemahnya, Departemen agama, C.V. Toha Putra, Semarang, 1971


text:
Kapal Udara
Kapal Udara, Kapal Hiber atawa Pesawat nyaéta kapal anu jangjangan nu jalanna di langit.[1] Mesin-mesin hiber anu pangmimitina anu dijieun henteu miboga mesin.[2] Mesin-mesin éta sabenerna nyaéta layang-layang raksasa atawa pesawat hiber layang, sarta salila abad ke-19 loba eksperimen dipigawé kalayan layang-layang atawa pesawat hiber layang ieu.[2] Tapi harita mah henteu saurangpun anu kungsi nyieun mesin anu leuwih beurat ti hawa anu bisa usik sorangan.[2]
Jelema kahiji anu némbongkeun yén hal éta bisa dipigawé nyaéta ku Profesor Samuel Langley, anu jadi sekretaris ti "Smithsonia Institution of Washington D.C".[2] Manéhna ngawangun dua buah mesin, unggal mesin miboga lebar 12 kaki sarta panjang 15 kaki, anu digerakkan ku mesin-mesin saab 1 ½ tanaga kuda.[2] Dina taun 1896, ka dua modél ieu ngalakonan pangapungan-pangapungan anu berasil.[2] Dina taun 1903, sabot mesin hiber Langley anu ukuranana pinuh diuji, mesin éta ruksak.[2] Kajantenan ieu lumangsung dina tanggal 7 Oktober 1903.[2]
Dina tanggal 17 Désémber, Orville Wright sarta Wilbur Wright nu dipikawanoh Wright Bersaudara' berhasil ngalakonan pangapungan kahiji jeung mesin anu leuwih beurat ti hawa jeung mesin éta sorangan.[2] Di Kitty Hawk, Carolina Kalér, maranéhanana ngalakonan hiji pangapungan saluhur 120 kaki dina waktu 12 detik, sarta pangapungan kadua saluhur 852 kaki dina waktu 59 detik.[2] Saterusna lahirlah pesawat hiber.[2]


text:
Contoh Carpon Bahasa / Basa Sunda Ciptaan Mamat Sasmita
KANG SABRI LEUNGITEUN KALANGKANG
Ku : MAMAT SASMITA
Poe Saptu isuk isuk Kang Sabri geus saged, ti mimiti meresihan motor, meresihan jeket, jeung bebekelan, enya mawa timbel.
Poe ieu poe Saptu, biasana sok marema, da pagawe pabrik sok loba nu baralik ka lemburna.
“Akang kahade anteurkeun heula si Sujang ka sakola…”
“Heug….geus mandi encan si Sujangna..?”
“Enggeus,….keur dibaju heula…!”
Satengah tujuh, Kang Sabri geus ngadius, bari ngabonceng anakna, rek dianteur heula ka sakola.
“Balikna mah leumpang we Sujang, tong hayang dijemput sagala, pan ieu teh pos Saptu sok marema ojeg teh.”
Si Sujang unggeuk.
Enyaan we marema ojeg teh, nepi ka jam 10 teh Kang Sabri geus narik opat balikan, malah aya nu rada onjoy sagala da menta di tarik ka Sawah Gede, teu wudu mayarna rada gede.
Kira kira keur poe manceran, aya budak awewe nu menta dianteurkeun, teu loba tatanya deui Kang Sabri langsung nyanggupan, motor dihirupan, budak awewe diuk di tukang, geuleuyeung motor indit.
Palebah jalan anu lenglang, budak awewe ngagerewek, hayang eureun.
“Eureun Kang,…kuring mah rek turun didieu we,….”
Puguh we Kang Sabri kaget, motor dierem disakalikeun, motor meh mehan ngagaleong.
“Kunaon Nyai….kapan jauh keneh….”
“Embung ….kuring mah kajeun leumpang we….”
“Naha Nyai…?”
Si Nyai bibirigidigan, bari nunjuk kana motor.
“Eta…motor…jeung awak akang euweuh kalangkangan…”
Astagfirullah……Kang Sabri sababaraha kali istigfar, bari jeung rurat reret kana motor jeung awakna, enya geuning dirina teh euweuh kalangkangan, padahal harita panas poe ereng erengan.
Sajongjongan Kang Sabri ukur ngahuleng, bareuheudeun, teu ucap salemek lemek acan.
Si Nyai anu tadi di bonceng geus leumpang miheulaan, malah siga nu lumpat duka teuing sieuneun duka teuing kumaha pikiranana.
Awak Kang Sabri asa leuleus lir di pupul bayu, teu kuat nangtung, manehna ngalungsar sisi jalan, atuh motor tetep ngabagug, pikiran baluweng naha bet kieu.
Geus rada leler tina kareuwasna, jung nangtung, bari tetep alak ilik kana dirina, teu poho nyabakan motor, enya euweuh kalangkangan.
Lahlahan motor dihirupkeun deui, hirup saperti biasa, euweuh kakuranganana, terus ditumpakan, ngadius balik deui, bari nyemprung tumpak motor pikiran uleng naha, kunaon ieu teh….., leong motor dipengkolkeun ka sakola si Sujang, sugan geus bubar sakolana, sakalian rek dijemput.
Enya barang nepi ka buruan sakola si Sujang keur leumpang, bari cacamuilan ngadahar cilok,…” Sujang…buru buru naek, urang balik…”
Si Sujang atoheun nu aya, atuh buru buru ngajleng kana pangboncengan, motor ngadius balik ka imah, sajajalan Kang Sabri teu weleh rurat reret ka jalan ningalian kalangkang, heueuh nu kaciri teh ngan kalangkang awak si Sujang siga nu ngadaplok teu puguh , dina hatena Kang Sabri sababaraha kali istigfar, paingan si Nyai nu tadi dianteurkeun ngajleng embung dibonceng, da enya ningali kitu mah bet asa ningnang.
Sanepina ka imah, kang Sabri neundeun motor dinu iuh, dipipir imah, atuh manehna langsung asup ka enggon, ngabebengkang awak nangkarak bari panon ngaherang. Ti pipir imah kadenge pamajikanana ngagorowok…” Naha Sujang wayah kieu geus balik..?”,
“Har …kapan tereh da di jemput ku bapa…!”
“Kutan, maneh di jemput ku bapa, na bapa na kamana ayeuna..?”
“Aya di jero…”
Ningali Kang Sabri nu ngabebengkang kitu, puguh we pamajikanana reuwaseun.
“Kunaon kang…gering..?”
“Hemh..” ukur kitu kang Sabri ngawarona.
Teu lila ti harita Kang Sabri nguniang hudang “ Nyi..Akang deuk ka Pa Mantri heula…”
“Deuk ka Pa Mantri wayah kieu….wayah kieu mah di Puskesmas keneh atuh…., ku naon kang gering..?”, bari ngomong kitu teh leungeuna ngaragamang kana tarang kang Sabri, nyampa bisi panas.
“Ah henteu,…ngan ieu awak asa lalungse..!” bari dug ngedeng deui.
“ Ngopi atuh…!”
“ Heueuh pang nyieunkeun atuh….”
Pamajikanana ngaleos kadapur…” make gula kawung atawa gula bodas kang…?”
“Gula bodas we….ambih nyerep amisna..!”
Bari ngararasakeun ngeunahna cikopi, Kang Sabri uleng mikiran naha bet aing teu boga kalangkang, da rarasaanana mah euweuh nu karasa, boh rieut, boh pegel linu atawa naon we nu kasebutna gering, awak jagjag waringkas atuh pipikiran teu teu owah, ieu ge yeuh cai kopi rasana sarua jeung cai kopi nu karasa kamari, atuh sora budak, sora si Sujang sarua siga kamari teu beda dedengean, hiliwirna angin tina jandela karasana sarua matak seger kana awak, atuh tetenjoan kitu keneh.
Beak cikopi sagelas karasa awak leuwih seger, Kang Sabri cengkat, alak ilik kana beker, leuh lohor meh ahir, gura giru ka cai, teu ka pancuran siga biasana, wudu ukur dupipir caina tina kele, karasa tiis nyecep.
Sholat kalawan husu, ati gembleng pasrah ka Mantena, teu daya teu upaya anging Allah nu kawasa, nyanggakeun kana kersaNa.
“Kang geura dahar atuh….bisi geringna katutuluyan….” ceuk pamajikanana ti dapur.
Di dapur dahareun geus nyampak, indungna si Sujang kaprak keprek keur ngakeul sangu, dina piring kaciri aya pais lele kaambeu melenghir seungit surawungna, dahar teu pati mirasa, biasana mah ari aya pais lele teh meh mehan parebut jeung si Sujang, da pangabeuki nurun ka bapa, sarua segutna kana pais lele teh.
“Geuning ancin kang…?”
Kang Sabri teu ngajawab, sanggeus kokocok leungeun anggur melenyun udud.
“Tuh timbel nu tadi ge aya keneh dina motor, can kacabak…”
Ceuk gerentes hatena …naha aing mending ngomong ka indungna si Sujang kitu, naha rek percayaeun manehna, ma enya ku aing kudu dituyun ka hareupeun imah ngadon papanasan, naha moal matak ear….beu…….
Beak roko sabatang manehna ngagoledag deui.
“Ari si Sujang kamana…?”
“Cikeneh mah aya…!”
“Cik geroan sina kadieu pang meulikeun roko kituh…”
“Sujang…kadieu, ieu bapa pang meulikeun roko…”
Sabenerna mah lain hayang hayang teuing dipangmeulikeun roko, nu puguh mah hayang nyaho naha si Sujang nyahoeun atawa henteu yen awak jeung motor manehna euweuh kalangkangan.
“Roko naon bapa jeung kaman meulina..?”
“Roko keretek, ka warung Ua maneh..”
“Sujang…ari maneh geus bisa kana motor…?”
Ditanya kitu teh si Sujang ukur ngaheheh.
“Eta tuda tadi waktu di bonceng mani sakitu tipepereketna, ke geus gede maneh kudu bisa, sahenteuna bisa nalangan bapa, bisi bapa gering, ari tadi basa dibonceng teh genah…?”
“ Nya genah atuh Pa….ngararasakeun angin kana ceuli..ngahiuk,….”
“Eta sugan teu rarat reret kana taneuh, titincakeun ban…”
“Henteu..peureum we da…”
“Heueuh atuh…ngan lamun geus gede heug mawa motor, kahade kudu ningali jalan titincakan, jeung ulah peureum…bisi ngagaleong.”
Alhamdulillah, si Sujang teu nyahoeun, gerentes hatena.
Sholat asar jeung sholat magrib teh husu pisan, make jeung ngaberebey cimata sagala, atuh ngadoa ge mani lila, anu biasana mah cong cong leos tea, harita mah kabeh sagala doa nu apal digerenteskeun.
Bada magrib leos indit ka imahna Pa Mantri, niat teh hayang dipariksa we bisi aya nu aneh dina awak, sugan ari ku mantri kasehatan mah kapanggih sabab sababna, rek balaka we, tibatan jadi bangbaluh, da geus puguh ari ukur dipikiran ku sorangan mah euweuh hasilna.
Jrut turun ti imah teh make ngucap bismilah heula nu kacida tartibna, atuh sapanajang jalan anu geus mimiti poek babacaan sabisa bisa.
Kabeneran Pa Mantri keur aya, malah kacirina mah kakara jol, da siga can ucul ucul, masih keneh make pakean saragem.
“Aya naon Jang Sabri,…asa sisinarieun ieu teh…” kitu teh bari sur sor silih asongkeun leungeun sasalaman, dina korsi sareretan Kang Sobri ningali kalangkang leungeun sorangan, ngan can pati bleg kalangkang aya riak riak siga kalangkang kaca, ter hatena ngageter, degdegan.
“Nu mawi ieu teh hoyong diparios, ieu awak asa lalungse, sareng…ieu dada asa gegeberan…”
Pa Mantri mariksa kalawan taliti.
“Ah teu nanaon geuning,…..ari mawa ojeg teh kudu make jeket anu kandel, komo mun jalan peuting mah, bisi asup angin, jeung bisi dada karancang…naon geuning disebutna teh paru paru basah….”
Kang Sabri unggut unggutan, dijero hatena mulek, naha kudu balaka, atawa entong,…ah teu, teu kudu balaka, kapan bieu ge geus kaciri kalangkang aing teh geus aya sok sanajan kakara kelemengna, siga kalangkang kaca.
“Tah bawa we obat ieu..” ceuk Pa Mantri bari mere sababaraha siki pel.
“Obat naon Bapa ieu teh,..?”
“Vitamin eta mah, ambih awak jagjag…!”
Sanggeus babayar Kang Sabri amitan, teu poho uluk salam bari sasalaman, panona ngareret kana kalangkang, enya aya ngan tetep siga kalangkang kaca.
Sigana Pa Mantri teu nelek nelek kalangkang, da teu openan, anggur kalahka kaprak keprek mereskeun tas wadah obat.
Palebah pengkolan jalan muru balik ka imah, kadenge adzan isya, Kang Sabri teu terus mulang tapi mengkol ka masjid, dina hatena bari sakalian rek manggihan Mama Jarkasih, geus lila tara munjungan.
Datang ka masjid pas keur komat, ngahaja asup teh dina sap kadua, salila sholat, ati manteng ka Mantena, surat Alfatihah nu dibaca ku Mama Jarkasih, karasa nyerep, dina sujud ka dua dina rakaat ahir, rada lila manteng ngadu’a.
Sanggeus nu sejen nungtutan baralik ka imahna sewang sewangan, Kang Sabri ngadeukeutan Mama Jarkasih, bari nyolongkrong ngasongkeun leungeun ngajak sasalaman, kang Sabri ngareret kalangkang leungeunna geus sabihari deui, bakating ku atoh langsung nubruk ka Mama Jarkasih, ngeukeuweuk pananganana, bari jeung reumbay cimata, ceurik ngagukguk. Puguh we Mama Jarkasih siga nu reuwaseun ningali kalakuan Kang Sabri kitu teh
“ Ke ke…kunaon Jang Sabri teh…Mama mah asa rareuwas ieu teh..!?”
Kang Sabri teu balaka, naon nu sabenerna nu jadi bangbaluh hate, harita nu kedal rumasa lur jeun ka kasepuhan, geus puguh ari ka kolot sorangan mah da geus teu aya dikieuna duanana.
Sare teh peuting ieu mah teu tibra, Kang Sabri guling gasahan, lamun seug kabeh salembur nyarahoeun, yen kalangkangna euweuh, beu pimanaeun earna, pimanaeun matak helokna, sok sanajan sabenerna ngarasa teu kaganggu, da awak mah cageur, beleger, atuh pipikiran asana teh sarua teu kaganggu.
Isuk isuk, satutas solat subuh, Kang Sabri ngahaja neger negerkeun awak ngadon kikiplik siga nu olah raga ngabatek awak, nu puguh mah ngadagoan panon poe, hayang geura jentre ningali kalangkang. Panon poe meletek ti beulah wetan ngempur cahayana, ting buricak tina sela sela daun nu keur reumisan keneh, Kang Sabri muru kanu lega bari tetep ulak ilik ningalian kalangkang….”Alhamdulillah…aya geuning kalangkang teh jeung jentre ayeuna mah…”
Ti lebak kadenge motor ngadudud, sihoreng baturna sasama tukang ojeg.
“Bri…kamari teh basa kuring nganteur panumpang ka lembur peuntas, di ditu aya budak awewe keur hariweusweus majarkeun aya tukang ojeg euweuh kalangkangan, waktu ditanya saha sahana, eta budak teh ngan teu nyahoeun ngaranna ngan lamun disaruakeun jeung dedeg pangadegna mah sigana didinya…”
Kang Sabri nempas…” Lah…lahuta teuing moal enya aya jalma euweuh kalangkangan sagala,…tuh tingali apan sakitu jentrena, panjang deuih, engke lamun tengah poe keur ereng erengan kalangkang kuring jadi mondokan…” kitu teh bari nunjuk kana kalangkangna sorangan.


text:
Calung
Calung nyaéta pakakas musik Sunda anu mangrupa prototipe (purwarupa) tina angklung. Béda jeung angklung, cara maénkeun calung mah ku cara nakol (wilahan, bilah) awi anu disusun nurutkeun titi laras (tangga nada) pentatonik (da-mi-na-ti-la). Jenis awi pikeun nyieun calung lolobana tina awi wulung (awi hideung), tapi aya ogé anu dijieun tina awi temen (awi pulas bodas). Sajaba dihartikeun salaku pakakas musik, calung ogé jadi istilah sebutan pikeun seni pintonan. Aya dua wangun calung Sunda anu dipikawanoh, nyaéta calung rantay sarta calung jingjing.
KamekaranÉdit
Jenis calung anu ayeuna mekar sarta dipikawanoh sacara umum nyaéta calung jingjing. Calung jingjing nyaéta jenis pakakas musik anu geus lila dipikawanoh ku urang Sunda, contona di wewengkon Sindang Heula - Brebes, Jawa tengah, sarta bisa jadi mangrupa kamekaran tina wangun calung rantay.
Di Jawa Barat, wangun kasenian ieu dirintis popularitasnya nalika para mahasiswa Universitas Padjadjaran (UNPAD) anu kagabung dina Departemen Kesenian Déwan Mahasiswa (Lembaga kesenian UNPAD) mekarkeun wangun calung ieu ngaliwatan kréativitasnya dina taun 1961. Numutkeun salah saurang panaratasna, Ekik Barkah, yén dijieunna calung jinjing katut pintonanana kailhaman ku wangun kaulinan dina pintonan réog anu ngadumaniskeun unsur nakol, unggut sarta lagu dina hiji pintonan.
Saterusna dina taun 1963 wangun kaulinan sarta tatabeuhan calung leuwih dimekarkeun deui ku parakanca ti Studiklub Téater Bandung (STB; Koswara Sumaamijaya dkk), sarta antara taun 1964 - 1965 calung leuwih dimasyarakatkeun deui ku parakanca di UNPAD minangka seni pintonan anu boga sipat hiburan sarta informasi (penyuluhan (Oman Suparman, Ia Ruchiyat, Eppi K., Enip Sukanda, Edi, Zahir, saparakanca), sarta grup calung SMAN 4 Bandung (Abdurohman dkk).
Saterusna muncul grup-grup calung di Bandung, contona Layung Sari, Ria Buana, Glamor (1970) jrrd, nepi ka danget ayeuna, muncul ngaran-ngaran idola pamaén calung di antarana Tajudin, Nirwan, Odo, Uko Hendarto, Adang Cengos, jeung Hendarso. Kamekaran kasenian calung kacida onjoyna di Jawa Kulon. Ieu hal téh ngabalukarkeun ditambahanana sawatara pakakas musik dina calung, contona kosrék, kacapi, piul (biola), komo kiwari mah aya anu dilengkepan keyboard jeung gitar. Unsur vokal pohara dominan dina calung, ku kituna réa muncul vokalis calung kawentar, kawas Adang Céngos, sarta Hendarso.
Sumber RujukanÉdit
- Ganjar Kurnia. 2003. Deskripsi kesenian Jawa Barat. Dinas Kebudayaan & Pariwisata Jawa Kulon, Bandung.


text:
Pésbuk geus jadi média pikeun saha waé anu hayang miboga akun salaku wawakil dirina di mandala maya. Média babagi inpo jeung ngalobaan babaturan urang mana waé, ogé pikeun ngobrol (komunikasi) reujeung batur anu teu diwatesanan ku waktu jeung tempat. Pésbuk geus jadi tempat pikeun média sosialisasi anyar salian ti alam nyata. Arék saha waé jeung urang waé, geus jadi pangabutuh pikeun miboga akun di pésbuk. Naha pikeun tujuan bener-bener jadi wawakil dirina di mandala maya (dunya internét), atawa ngan saukur heureuy.
Pikeun urang Sumedang ogé henteu tinggaleun. Loba anu miboga akun di pésbuk atawa jadi anggahota pésbuk. Teu anéh lamun dipapay (ditéangan), akun-akun pésbuk bogana urang Sumedang henteu kaitung lobana. Naha arék akun pribadi, grup pésbuk atawa lambaran (kaca), kacida lobana. Dina hal ieu mah bisa disebutkeun urang Sumedang henteu tinggaleun. Akun-akun anu kawentar di pésbuk (akun grup jeung lambaran/kaca) diantarana waé: Kabupatén Sumedang, Sumedang Selatan, PARtv Sumedang, Sahabat Sumedang, Sumedang Tandang, Bomber Sumedang, Rabbani Sumedang, Sumedang Puseur Budaya Sunda, jeung réa-réa deui.


text:
titimangsa Baselworld 2018 - 22.- 27.03.2018
Moal lami deui Baselworld 2018 baris muka lawang -na pikeun ngaranan tanggal pasti tina 22.- 27.03.2018. Antukna, layanan perjalanan kami unik. jasa angkutan ongkos-éféktif jeung sedans, minivans na minibuses incl. drivers Friendly. Kami ngarékoméndasikeun kandaraan pribadi anjeun kalawan supir buku ayeuna, sabab hijina cara urang bisa ngajamin layanan mobil exellent kami di harga unbeatable. Ngan teu lila ngirim surelek sareng pangabutuh anjeun sarta bakal nyadiakeun Anjeun sareng cutatan bébas dina koropak anjeun.
Email: kontakt@transferservice-basel.ch


text:
Wasta : Diana Hasnah
Kelas : XI IPA3
Pancén : Basa Sunda
SASAKALA DESA PAJAMBON
Désa Pajambon mangrupikeun désa nu aya di pang kulonna di Kacamatan Kramatmulya Kabupaten Kuningan. Kinten-kinten taun 1804 aya kajadian marebutkeun salah sahiji daérah di Désa Ragawacana, anu tungtungna diputuskeun eta daérah nu di parebutkeun téh diwangun jadi désa anyar. Désa Ragawacana ogé dibagi janten dua désa, nyaeta Désa Ragawacana sareng Désa Pajambon (daérah anu diparebutkeun). Kecap Pajambon dicandak tina nami salah sahiji wilayah nu kapungkur aya di Ragawacana nyaéta Pajambuan. Pajambuan mangrupikeun tempat nu kacida lobana tangkal jambu.
Dina mimiti ngadegna Désa Pajambon, Bapa Munaim nu ngajabat janten Kuwu mimiti. Dina ngajalankeun tugasna Bapa Munaim dibantosan ku bapa-bapa nu biasa disebat bapa buyut. Bapa Buyut mangrupikeun jalmi anu dipiwarang ku salah sahiji pangeran anu namina Pangeran Aria Kamuning. Nami-nami buyutna diantawisna :
- Bapa Buyut Jambon (dipapancénan ngawangun Desa Pajambon dina bidang pertanian nyaeta melak paré)
- Bapa Buyut Jaga (dipapancénan ngajaga daérah Désa Pajambon)
- Bapa Buyut Hawuk (dipapancénan nyadiakeun dahareun)
- Bapa Buyut Saneb (dipapancénan nganaséhatan kuwu)
- Bapa Buyut Kasan (dipapancénan janten bagian umum)
- Bapa Buyut Syura
- Bapa Buyut Banteng (dipapancénan ngajaga daérah Pamalayan dina waktos Sunan Bonang ti Cirebon bade papendak sareng kuwu)
Buyut-buyut nu disebatkeun ayeuna parantos tilar ti dunya sareng dimakamkeun di daérah Désa Pajambon. Di handap ieu mangrupikeun tempat pamakamanna :
- Bapa Buyut Jambon pernahna di kampung Kaliwon Désa Pajambon
- Bapa Buyut Jaga pernahna di kampung Pahing Désa Pajambon
- Bapa Buyut Hawuk pernahna di kampung Manis Désa Pajambon
- Bapa Buyut Saneb pernahna di kampung Puhun Désa Pajambon
- Bapa Buyut Kasan pernahna di kampung Wagé Désa Pajambon
- Bapa Buyut Syura pernahna di pamakaman Astana Gede Désa Pajambon
- Bapa Buyut Banteng pernahna di Kaliwon Désa Pajambon
Di handap ieu mangrupikeun name-nami nu pernah janten kuwu di Désa Pajambon, nyaéta :
- Bapa Munaim
- Bapa Syura
- Bapa Munara
- Bapa Wangsa Paringga
- Bapa Aspan
- Bapa Sulam
- Bapa Adun
- Bapa Wangsa Sasmita
- Bapa E. Samsuri Sukarya Santana
- Bapa A. Saepudin
- Bapa Asari Supridi
- Bapa Achmad Muksin
- Bapa Asari Supriadi
Di handap ieu ogé aya 3 kabiasaan masarakat Désa Pajambon, nyaéta :
Mapag Sri (Mapag hartosna ngajemput, sareng sri hartosna paré. Janten tiasa dihartikeun salah sahiji kabiasaan anu dipidamel ku masarakat Désa Pajambon dina waktos bade dongkap panén paré. Maksad sareng tujuanna nyaeta supados hasil panén pare tiasa nyugemakeun sareng kenging barokah ti Allah SWT tur sukuran nikmat nu parantos sareng bade dipasihan ku Allah SWT.)
Babarit (Mangrupikeun kabiasaan anu biasa dipidamel ku masarakat Désa Pajambon nu maksad sareng tujuanna pikeun nolak bala dina waktos ngalaksanakeun sukuran nuju melak pare. Tempat ngalaksanakeunna nyaéta di pamakaman buyut-buyut nu aya di Désa Pajambon.)
Sidekah Bumi (Mangrupikeun hiji kabiasaan nu iasa dipidamel upami aya kajadian lini, nu tujuanna supados ditangtayungan sareng dipasihan kakiatan ku Allah SWT.
Tapi kusabab parantos kabantun ku zaman modern sareng teknologi nu beuki canggih, ayeuna mah til adat istiadat di luhur parantos teu dipidamel deui ku masarakat Désa Pajambon.


text:
Prasasti Jambu
Prasasti Jambu atawa Pasir Sikoléangkak nyaéta salah sahiji prasasti titinggal Karajaan Tarumanagara nu kapanggih di wewengkon pakebonan jambu Désa Pasir Gintung, Kacamatan Leuwiliang, Kabupatén Bogor kira-kira 30 km kuloneun kota.
Perenah[édit | édit sumber]
Prasasti Jambu perenahna di Pasir Sikoléangkak (Gunung Batutulis ±367m dpl) di wewengkon kampung Pasir Gintung, Désa Parakan Muncang, Kacamatan Nanggung, Kabupatén Bogor persisna dina koordinat 0°15’45,40” BB (ti Jakarta) sarta 6°34’08,11”. Baheula dina mangsa pamaréntahan kolonial Walanda patempatan ieu kaasup Pakebonan Karét Sadéng-Jambu (Sadéng-Djamboe) tapi ayeuna disebut PT. Perkebunan XI Cikasungka, Cigudeg, Bogor.
Panimuan[édit | édit sumber]
Prasasti Jambu kapanggih munggaran dina taun 1854 ku Jonathan Rigg sarta dilaporkeun ka Dines Purbakala taun 1947 (OV 1949:10), tapi ditalungtik munggaran dina taun 1954.
Rupa bahan[édit | édit sumber]
Prasasti Jambu dipahat dina batu alam kalayan ukuran sisi-sisina kurang leuwih 2-3méter.
Eusi[édit | édit sumber]
Prasasti Jambu diwangun ku dua jajar aksara Pallawa anu disusun dina wangun siloka basa Sansakerta kalayan métrum Sragdhara. Dina batu prasasti ieu ogé aya pahatan gambar sapasang tapak suku anu diguratkeun dina bagian luhur tulisan tapi sawaréh amvar tapak suku kénca geus leungit alatan batu bagian ieu peupeus.
Prasasti ieu nyebutkeun ngaran raja Purnnawarman anu maréntah di Tarumanagara. Prasasti ieu henteu nuliskeun angka taun sarta dumasar wangun aksara Palawa anu ditulisna (analisis Palaéographis) ditorah yén asalna ti tengah abad kalima Maséhi.
Tulisan (alihaksara):
"shriman data kertajnyo narapatir - asamo yah pura tarumayam nama shri purnnavarmma pracurarupucara fedyavikyatavammo tasyedam - padavimbadavyam arnagarotsadane nitya-dksham bhaktanam yangdripanam - bhavati sukhahakaram shalyabhutam ripunam"
Harti (tarjamah)
"Gagah, dipikaserab jeung jujur kana pancenna nyaeta pamingpin manusa nu henteu aya bandingannana nu kawentar Sri Purnawarman nu sakali wanci (marentah) di Taruma tur nu baju zirahna nu kasohor henteu bisa ditembus ku pakarang musuh. Ieu mangrupakeun sapasang tapak sampeannana nu terus ngagempur kota-kota musuh, hormat ka nu satia, tapi mangrupakeun cucuk dina jero daging keur musuh-musuhna."
Tempo ogé[édit | édit sumber]
Tumbu kaluar[édit | édit sumber]
Rujukan[édit | édit sumber]
- Richadiana Kartakusuma (1991), Anekaragam Bahasa Prasastidi Jawa Barat Pada Abad Ke-5 Masehi sampai Ke-16 Masehi: Suatu Kajian Tentang Munculnya Bahasa Sunda. Tesis (nu diajéngkeun salaku sarat pikeun meunangkeun gelar Magister dina widang Arkéologi). Fakultas Pasca Sarjana Universitas Indonésia.
- TBG II 1854:I. (warta panimuan prasasti Jambu ku Jonathan Rigg)
- R.H.Th. Friederich “over de Inscriptie van Djamboe” TBG III, 1985:183-189
- J.Rigg “Bat Tulis on Jambu” TBG III. 1855:189-193
- H.N.Hoepermans “ Hindoe-oudheden van Java (1864)” ROD 1913: 75
- J.F.G.Brumund “Bijdragen tot de kennis van het Hindoeisme op Java” VBG. XXXIII 1868:65
- A.B.Cohen Stuart “Heilige voetsporen op Javas” BKI.3(X) 1875. Diterjemahkeun kana basa Inggris ku Macmillan “Sacredfootprints in Java” Indian Antiquary IV. L875: 366-358
- H.Kern “Over het opschrift van Djamboe” VMKANWL 2(VI). 1877:257-263 (transkripsi sarta tarjamahan)
- C.M. Pleyte “Uit Soenda’s voortijd” Het Daghet l905/1906: 176-dst. (jeung gambar)
- NB.J.Krom “Inventaris der Hindoe-oudheden” ROD 1914, l915:26-27 (dina jero katerangan atawa cutatan nomer 55)
- J.Ph.Vogel “the Earliest Sanskrit Inscription of Java” POD I l925:24-26. Plate 30, 31.
- Bambang Soemadio (et.al. editor) Sejarah Nasional Indonésia II, Jaman Kuna. Jakarta: Departemen Pendidikan dan Kebudayaan l975:39-40; l984:40


text:
Térong
Térong nyaéta tuwuhan anu kagolongkeun kana kulawarga Solanaceae sarta genus Solanum. Ieu tuwuhan mangrupa tuwuhan asli India jeung Srilangka, sarta sadulur jeung tomat sarta kentang. Buahna ilahar dipaké sayur pikeun asakan. Ngaran botanina Solanum melongena.
Térong téh tumbuhan héjo anu mindeng dipelak sacara taunan. Pepelakan ieu tumuwuh nepi ka jangkungna 40–150 cm (16-57 inci). Daunna badag, kalawan lobus anu teuas. Ukuranana 10–20 cm (4-8 inci) panjangna sarta 5–10 cm (2-4 inci) rubakna. Wanda térong satengah liar leuwih badag sarta tumuwuh nepi ka jangkung 225 cm (7 suku), kalawan daun anu panjangna ngaleuwihan 30 cm (12 inci) sarta rubakna 15 cm (6 inci). Tangkalna biasana cucukan. Warna kembangna antara bodas nepi ka wungu, kalawan makuta anu ngabogaan lima lobus. Benang sarina boga warna konéng. Buahna boga diaméter anu kurang ti 3 cm pikeun wanda anu liar, sarta leuwih badag deui pikeun wanda anu dipelak. Buah kasebut ngandung réa siki anu leutik sarta hipu. Siki éta kaci didahar tapi rasana pait alatan ngandung alkaloid nikotin. Hal ieu teu matak ngajadikeun hélok lantaran térong mangrupa baraya deukeut bako.
Sajarah[édit | édit sumber]
Térong nyaéta tutuwuhan nu dijadikeun kadaharan nu dipelak pikeun diala buahna. Ukuran buah térong rupa-rupa antara leutik nepi ka badag, gumantung kana budidayana. Buah kasebut miboga rupa-rupa warna, utamana wungu, héjo, sarta bodas. Térong nyaéta tuwuhan asli India.[1] Térong dipelak di bagian kidul sarta wétan Asia saprak jaman prasejarah tapi dipikawanoh di dunya Barat henteu leuwih kolot ti kira-kira taun 1500. Catetan tinulis anu munggaran ngeunaan térong katimu dina Qí mín yào shù, hiji karya tatanén Tiongkok kuno anu disiapkeun dina taun 544.Fuchsia Dunlop (2006), Revolutionary Chinese Cookbook: Recipes from Hunan Province, Ebury Press, p. 202 Lobana ngaran basa Arab sarta Afrika Kalér pikeun térong sarta kurangna ngaran Yunani jeung Romawi némbongkeun yén tangkal ieu dibawa asup ka Barat ngaliwatan wewengkon Laut Tengah ku bangsa Arab dina mimiti Abad Tengahan. Ngaran ilmiahna, Solanum melongena, asalna ti istilah basa Arab abad ka-16 pikeun sajinis tangkal térong.
Alatan aya hubungan antara térong jeung kulawarga Solanaceae, kungsi aya anggapan yén buah térong racunan. Sedengkeun kanyataanana buah térong kaci didahar tanpa akibat goréng naon ogé ku lolobana jelema, pikeun sawaréh jalma nu séjén, ngadahar buah terong (sarupa jeung ngadahar buah nu patali kawas tomat, kentang, jeung pedes héjo atawa pedes) bisa mangaruhan kaséhatan. Sawaréh buah térong rada pait sarta ngagerihan peujit sarta ngabalukarkeun gastritis. Alatan éta pisan, sawaréh sumber, hususna ti golongan kaum kaséhatan alami, nétélakeun yén terong sarta genus nu patali bisa ngabalukarkeun artritis nepi ka kudu dijauhan ku maranéhanana anu peka.[2]
Galeri[édit | édit sumber]
Rujukan[édit | édit sumber]
- ↑ Tsao sarta Lo dina "Vegetables: Types and Biology". Handbook of Food Science, Technology, and Engineering ku Yiu H. Hui (2006). CRC Press. ISBN 1-57444-551-0.Doijode, S. D. (2001). Seed storage of horticultural crops (m.s. 157). Haworth Press: ISBN 1-56022-901-2
- ↑ Childers, N.F. (Phd) & Margoles, M.S. (MD). (1993). An apparent relation of nightshades (Solanaceae) to arthritis. Journal of Neurological and Orthopedic Medical Surgery. 12: 227-231.


text:
Sanggeus jadwal tatandang Liga Super Indonésia 2015 ditunda bari jeung teu puguh iraha mitemeyanana, ahirna mah dipaheutkeun ogé yén tatandang LSI 2015 dimimitian dina ping 4 April 2015. Dina tatandang munggaran ieu, Pérsib Bandung henteu jadi ngalawan kleub Persipura. Padahal saméméh ditunda mah, Pérsib Bandung baris muka LSI 2015 ku jalan tatandang ngalawan Persipura dina ping 20 Pébruari 2015.
Nurutkeun rarancang jadwal tatandang anu anyar, Pérsib Bandung baris ngalawanan kleub Semén Padang anu tempatna di Stadion Si Jalak Harupat, Soréang. Sanggeus ngalawan Semén Padang, Pérsib Bandung baris tatandang deui dina ping 7 April ngalawan kleub Pelita Bandung Raya (PBR).
Sanajan geus kaluar rarancang jadwal Liga anu anyar, lain hartina henteu bisa robah. Cenah mah, éta jadwal téh bisa waé aya parobahan deui gumantung kana siap reujeung henteu anu arék tatandang.
Liga bakal eureun heula dina ping 9 nepikeun ka ping 17 Agustus 2015. Dina ping 18 Agustus dimimitian deui tatandang pikeun puteran kaduana. Dina bubukan puteran kadua ieu, Pérsib baris tatandang ngalawan kleub Pusamania Bornéo FC.


text:
Jalma, mikaboga rasa. Rasa bagja nu gumbira kaselang ku rasa duka nu lara. Teu jauh tina seuri jeung ceurik. Aya seuri nu sajatina aya oge seuri nu balukar tina ceurik. Kitu oge jeung ceurik balukar tina seuri. Wajarna mun keur rame kudu seuri lain ceurik. Kitu deui mun sepi wajarna kudu ceurik lain seuri.Bagja ku gawe jeung awewe.Duka oge bisa tina gawe jeung awewe.Hirup pasti aya rasa.Ngan moal rasa eta2 keneh da hirup mah pasti aya robahna.Kadang bagja kadang duka.Mun keur bagja sing inget duka jsblikn.
ASK-PASUNDAN JAYA


text:
Uskut atawa Ngomong
“Lolobana anu ngagebruskeun kana naraka teh alatan, kusabab tisoledat lisan.”
Kusabab kitu, lamun aya piomongeun anu merenah, anu ngeunah kadengena, anu manfaat pikeun sorangan jeung anu lain, pek omongkeun kalawan hade nepikeunnana.
Sanajan alus deui ari teu alus mah nganepikeunnana , moal bet bisa katarima ku anu ngadengena.
Lamun sakirana aya anu matak raheut hatena lamun seug ditepikeunnana, leuwih hade ”uskut” ngabetem, cicing heunteu ngomong, da diomongkeun oge matak ngamadaratkeun.
Tapi , lain boga harti sakabehna anu kitu ulah dicaritakeun. Ari kitu mah pikeun nepikeun ”amar ma’ruf nahi munkar” , sing kalah kumaha pait oge , ari kabeneran mah tetep kudu ditepikeun, ngan dina bab nepikeunna ulah matak ngaraheutkeun hatena.
Memang, ari mimiti mah bakal matak ngaraheutkeun, alatan boga rasa bener, boga rasa ”dipapatahan ngojay ka meri, dipapatahan ngapung ka manuk ” jeung sejen-sejenna.
Lamun seug terus dilenyepan mah ku manehna, justru sakuduna nganuhunkeun, geus dibejaan, dielingan naon kakuduannana, atawa paripolah manehna teh geus salah, anu matak ngamadaratkeun ka manehna sorangan.
Aya anu pinter, aya anu bodo dina bab ngomong.
Ari bedana, ”anu pinter” mah samemeh ngamimitian ngomong , mikir heula , naha anu bakal diomongkeun teh bakal aya manfaatna pikeun dirina jeung keur anu diajak ngomongna. Naha anu diomongkeun teh bener atawa salah ceuk hukum agama, jeung kudu kumaha cara nganepikeunnana. Istilah sepuh mah, ”Ari ngomong kudu dibeuweng diutahkeun”.
Lamun seug kitu, moal aya istilah ngabohong, kusabab ngomongna teh dumasar kana fakta, data jeung dalil anu kuat, lain fitnah anu matak ngahasut atawa ngarendahkeun darajat atawa martabat atawa ngaburantakkeun anu diajak ngomong.
Beda deui jeung ”anu bodo”. Ari anu bodo mah lamun ngomong tara jeung adeuh, tara seug dipikiran heula., sangeunahna kumaha kahayangna, anapon rek raheut , rek henteu, teu masalah pikeun manehna,. Arek bener, arek salah, naha sapagodos jeung hukum, fakta jeung data atawa heunteu, masa bodo, teu dipikiran kumanehna mah. Anu pokona pikeun manehna mah asal ngeunah sorangan bae.
Balukarna kalakuan kitu, teu saeutik batu, pedang ngalayang , bedog ngadek, linggis nubles kana usus, balati nubles kana kana ati jelema.
Seuneu ngaduruk imah, pasar, toko, kantor, kebon,leuweung jeung sajabana.
Dor dar di ditu- di dieu perang rongkah teu katulungan manusa lir ibarat sato hewan, teu boga ras-rasan, loba anu parna, boh di pihak lawan atawa di[ihak manehna sorangan.loba anu teu kua-kieu , teu boga dosa loba anu sangsara alatan ditinggalkeun maot ku bapana, indungna, dulur-dulurna jeung sajabana.
Tungtungna mah ancur baruntakan. Lamun seug arek dibenerkeun deui teh ngabutuhkeun biaya , tanaga jeung pamikiran anu kacida lobana.
Mugia , ieu tingkah polah teh ulah nepika karandapan ku urang sadaya. Amiin.


text:
Alloh marentahkeun ka jalma-jalma dimana meunang balai atawa meunang nikmat sing loba maca tasbih, Rosul ngadawuhkeun : kalimah anu dipikaresep ku Alloh 4 rupa :
1. سبحان الله
2. الحمدلله
3. الله اكبر
4. لاالاه الله
Oge Rosul ngadawuhkeun ”2 kalimah anu enteng kana lisan, tegesna babari diucapkeunnana, dibacana nyaeta سبحان الله وبحمده سبحان الله العظيم , tapi matak ngabeungbeuratan kana timbangan amal hade dina waktu ditimbang amal di akherat”.
Tasbeh mangrupakeun kadaharan rohani ahli sawarga. Dimana-mana ahli sawarga ngadu’a sok ditungtungan ku الحمدلله . Kusaba kitu, sing daek wiridan terutama sabada solat fardhu, anu biasa dibacakeun subhaanalloh, allhamdulillah, allohuakbar, laailaaha illalloh, malah ditambahan ku istigfar jeung solawat, ingsa Alloh jalma bahagia dunia jeung akherat.
PENJELASAN.
Dimana-mana jalma meunang balai sing loba maca tasbih maca istigfar, Alloh ngadawuhkeun dina al-Quran surat al-Hijr ayat 97 :
وَلَقَدْ نَعْلَمُ أَنَّكَ يَضِيقُ صَدْرُكَ بِمَا يَقُولُونَ
“Cek Alloh yakin kami apal, rupek hate (bingung susah) anjeun muhammad, kusabab perkara (jalma kafir) ngararomongkeun ka anjeun”
Tuluyan ayat saur Alloh dina al-Quran surat al-Hijr ayat 98 :
فَسَبِّحْ بِحَمْدِ رَبِّكَ وَكُن مِّنَ السَّاجِدِينَ
"Sok sing loba maca tasbih"
Asal pokok khitob ka Kanjeung Nabi, tapi eusina mah umum kanggo umatna. Sabab eta tasbih diparentahkeun ka Kanjeung Nabi, pasti Kanjeung Nabi ngalaksanakeun. Naon anu dilaksanakeun Kanjeung Nabi mangrupakeun sunah Nabi, ari umatna kudu ngalaksanakeun sunah Nabi.
Matak kudu daek muludan ge eta mangrupakeun ngaji, tapi lolobana nerangkeun sunah Nabi, boh dina qoulina, fa’lina, jeung taqririna. Timbul anu jadi umatna apal kana laku-lampahna, peribadahannana Kanjeung Nabi, sedengkeun wajib nuturkeun sunah Nabi.
Umat islam zaman kiwari keur bararingung jeung susah, sabab loba nu hayang ngahancurkeun aqidah, syari’ah sedengkeun Alloh ngadawuhkeun dina al-Quran surat al-Imron 102 :
يَا أَيُّهَا الَّذِينَ آمَنُوا اتَّقُوا اللَّهَ حَقَّ تُقَاتِهِ وَلَا تَمُوتُنَّ إِلَّا وَأَنتُم مُّسْللِمُونَ
Ulah maot kajaba mawa iman jeung islam, anu disebut khusnul khotimah. Malah aya khusnul khotimah anu leuwih alus nyaeta sajabana mawa iman jeung islam teh heunteu boga dosa saeutik-eutik acan.
Masalah maot tong dipikasieun tong dipikahoream da pasti bakal karandapan. Anu jadi pikiran jeung anu dipikasieun akibat saba’da maot. Naha bagja atawa cilaka, sedengkeun bagja jeung cilaka di akherat kumaha ayeuna. ulah ayeuna kumaha isukan, tapi isukan kumaha ayeuna.
وَكُن مِّنَ السَّاجِدِينَ
“Jeung kudu bukti anjeun Muhammad ti jajaran jalma anu sholat”
Jadi diparentahkeun solat teh ku Alloh ka Kanjeung Nabi, oge ka urang sebagai umatna. Malah asal pokok 50 roka’at tapi jadi 5 rokaat, sabab Alloh uningaeun bahwa umat Kanjeung Nabi lemah, lamun dibere 50 kali sapoe sapeuting moal kuateun, tuluy dikurangan jadi 5 roka’at. Tapi Alloh uningaeun umat Kanjeung Nabi najan lemah, ari kaunggulan dina ibadah mah hoyongeun. Kusabab kitu angger sanajan 5 dibere nilai mah 50 sabab 1 dikali 10.
Satuluyna ayat surat al-Hijr ayat 99 :
وَاعْبُدْ رَبَّكَ حَتَّىٰ يَأْتِيَكَ الْيَقِينُ
“Jadi ibadah teh kudu dugika maot, salagi hirup mah henteu aya lesot kawajiban ibadah, arek bingung senang, susah, bungah.”
Ka dua keur dibere bungah oge sami kudu ngalobakeun maca tasbih. Alloh ngadwuhkeun dina al-Quran surat an-Nasr ayat 1-3 :
إِذَا جَاءَ نَصْرُ اللَّهِ وَالْفَتْحُ (1) وَرَأَيْتَ النَّاسَ يَدْخُلُونَ فِي دِينِ اللَّهِ أَفْوَاجًا (2) فَسَبِّحْ بِحَمْدِ رَبِّكَ وَاسْتَغْفِرْهُ ۚ إِنَّهُ كَانَ تَوَّابًا
Waktu futuh Mekah, Mekah tadina ditangan kafir jadi di tangan muslim. Oge manusa-manusa ngaraleut arasup islam. Tangtu Kanjeung Nabi bungah, meunang ngusahakaeun, jihad sampai ngalirkeun darah, buktina aya futuh Mekah nyaeta kakuasaan negara Mekah ditangan muslimin. Bungah sareng Kanjeung Nabi sareng para sahabat, kumaha saur Alloh? فَسَبِّحْ بِحَمْدِ رَبِّكَ .
Kusabab kitu jelas manusa di parentahkeun arek keur bingung, bungah, meunang balai, nikmat tetep ulah eureun-eureun maca tasbih. Matak ku ulama-ulama diajarkeun sakalieun tas solat pardhu mah maca tasbih, sabab rosul nyaurkeun sabada solat pardhu maka kudu maca tasbih 33 kali.
Rosul ngadawuhkeun:
قَالَ رَسُولُ اللَّهِ صلّى الله عليه وسلّم
رواه مسلم، وابن ماجه، والنّسائي أَحَبُّ الْكَلَامِ إِلَى اللهِ أَرْبَعٌ: سُبْحَانَ اللهِ، وَالْحَمْدُ لِلَّهِ، وَلَا إِلَهَ إِلَّا اللهُ، وَاللهُ أَكْبَرُ، لَا يَضُرُّككَ بِأَيِّهِنَّ بَدَأْتَ
“Babacaan anu mangrupakeun sunnah dipikacinta ku Alloh 4 rupa : subhanlloh walhamdulillah walaailaahaillalloh wallaahuakbar, teu matak madharat rek anu mana wae anu tiheula anu penting eta lapad opatannana aya”.
Malah diselang ku istigfar sabab jalma anu loba tobatna Alloh mikaresep kanu loba tobatna. Komo lamun istigfarna lain ladang boga dosa, Alloh mikacinta.
Diantawis fadilah tasbih nyaeta matak ngabeungbeuratan kana amal hade isukan diakherat waktu ditimbang. Malah babacaan tasbih teh mangrupakeun padamelan ahli sawarga, sahingga maca tasbih disapertikeun kana tuangeun dina pada resep, hayang jeung ngabiasakeun, kusabab kitu urang sing seueur maca tasbih mudah-mudahan jadi ahli sawarga kukituna, sabab ngalakukeun perkara anu dipigawe ku ahli sawarga.
Maca tasbih sing ikhlas, matak usahakeun pikeun ningkatkeun ibadah, usahakeun pikeun ningkatkeun ikhlas dina badah. Tingkatkeun ibadah من الله Ibadah dasar perintah Alloh, على اللهmake jalan ketentuan-ketentuan Alloh, الى الله menuju ridona Alloh, ngan dimana-dimana geus prak ulah diakukeun, ب الله wungkul ku Alloh.
Ari ikhlas beda-beda, saur katerangan :
الاخلاص مختلفة باختلاف الناس
“Ari ikhlas beda-beda ku beda-beda tingkatanana manusa”
Matak dina elmu tasawuf mah ditingkat-tingkat ikhlas manusa teh:
1. Abidin, ibadahna karena Alloh, ditambahan nyuprih kana ganjaran oge kabur tina sieun disiksa.
2. Muhibbin, ibadahna wungkul seja ngagungkeun ka Alloh, henteu ngamaksud kana ganjaran jeung kabur tina sieun disiksa.
3. ‘Aripin, ibadahna nyaksi kana wungkul Alloh, ibadah digerakkeun ku Alloh dicicingkeun ku Alloh henteu boga rasa kemampuan jeung daya. Pangna disebut ‘aripin sabab kenal kana sifat qudrot irodatna Alloh. Bahwa digerakkeun, dicicingkeun dina prak ibadah wungkul, ladang qudrot irodat Alloh.
Notulen: Arul